Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le táirgeadh agus cur ar fáil ar an margadh ábhair atáirgthe plandaí (an dlí maidir le hábhar atáirgthe plandaí) /* COM/2013/0262 final - 2013/0137 (COD) */





MEABHRÁN MÍNIÚCHÁIN 1. COMHTHÉACS AN TOGRA Tá ábhar atáirgthe plandaí ina ionchur bunúsach do tháirgiúlacht, d’éagsúlacht, agus do shláinte agus cáilíocht na talmhaíochta, na gairneoireachta agus na táirgeachta bia agus beatha agus an chomhshaoil. Foraoisí atá ar limistéar mór de chuid an Aontais agus is iomaí ról a chomhlíonann siad, idir shóisialta, eacnamaíocha, chomhshaoil, éiceolaíochta agus chultúrtha. Tá reachtaíocht reatha an AE maidir le hábhair atáirgthe plandaí a chur ar fáil ar an margadh bunaithe ar dhá phríomhcholún, is iad sin cineálacha / ábhar a chlárú agus luchtóga d'ábhar atáirgthe plandaí de speicis phlandaí, mar a aithnítear sna Treoracha iad ('speicis atá liostaithe san AE'), a dheimhniú. Comhdhlúthaíonn agus uasdátaíonn an dréacht-togra an reachtaíocht maidir le margú ábhair atáirgthe plandaí tríd an 12 Threoir seo a leanas a aisghairm agus teacht ina n-ionad: Treoir 66/401/CEE maidir le síol plandaí farae a mhargú, Treoir 66/402/CEE ón gComhairle maidir le síol gránach a mhargú, Treoir 2002/53/CE ón gComhairle maidir leis an gcatalóg choiteann de chineálacha de speicis phlandaí talmhaíochta, Treoir 2002/54/CE maidir le síol biatais a mhargú, Treoir 2002/55/CE maidir le síol glasraí a mhargú, Treoir 2002/56/CE ón gComhairle maidir le prátaí síl a mhargú, Treoir 2002/57/CE maidir le síol plandaí ola agus snáithín a mhargú, Treoir 68/193/CE maidir le hábhar iomadaithe fhásrúil na fíniúna a mhargú, Treoir 1998/56/CE maidir le hábhar iomadaithe plandaí ornáideacha a mhargú, Treoir 92/33/CEE maidir le hábhar iomadaithe agus plandaithe, seachas síol, a mhargú, Treoir 2008/90/CE maidir le hábhar iomadaithe plandaí torthaí agus plandaí torthaí a bheartaítear do tháirgeadh torthaí a mhargú agus Treoir 1999/105/CE ón gComhairle an 22 Nollaig 1999 maidir le hábhar atáirgthe foraoise a mhargú. Glacadh formhór na dTreoracha ón gComhairle maidir le hábhair atáirgthe plandaí a chur ar fáil ar an margadh idir 1966 agus 1971, den chéad uair, agus glacadh roinnt Treoracha eile níos déanaí. Cuireadh go mór leis na sean-Treoracha sin go mion minic, rud a chruthaigh gá le soiléire agus trédhearcacht. Mar thoradh ar an stair sin, tá na Treoracha éagsúil go maith le chéile sa chúlra teicniúil ar a bhfuil siad bunaithe, ach freisin sa chur chuige, idir rialuithe oifigiúla ar tháirgí agus maoirseacht oifigiúil ar phróisis. Bíonn ualach an-dian ar údaráis inniúla, go háirithe, maidir le rialú táirgí. Ina theannta sin, de bharr chastacht agus ilroinnt na reachtaíochta atá ann cheana is beag seans go mbainfí de na neamhchinnteachtaí agus na neamhréireachtaí maidir le cur chun feidhme na reachtaíochta sin sna Ballstáit. Cruthaíonn sé sin easpa cothromais do na hoibreoirí gairmiúla atá ar an margadh aonair. Tá gá cur chun feidhme na reachtaíochta a chomhchuibhiú, ualaí costais agus riaracháin a laghdú agus tacú le nuáil. Is tábhachtach freisin oiriúnú don dul chun cinn teicniúil atá déanta i bpórú plandaí, agus don fhorás mear ar an margadh Eorpach agus domhanda in ábhar atáirgthe plandaí. Fágann na riachtanais sin uile uasdátú agus nuachóiriú an chreata reachtaigh dosheachtanta. Ba chóir an aidhm maidir le caomhnú in situ na hagrai-bhithéagsúlachta a neartú tuilleadh. Ina theannta sin, constaic ar chur chun feidhme éifeachtúil is ea an easpa comhordaithe cothrománaí le reachtaíocht eile, le beartais agus le straitéisí an AE. Le roinnt blianta anuas, is mó a bhfuiltear ag teacht ar an tuiscint go bhfuil tábhacht straitéiseach leis an mbeartas talmhaíochta san AE maidir le slándáil agus sábháilteacht bia, luach cothaitheach an bhia, an comhshaol, an bhithéagsúlacht agus an t-athrú aeráide. Tá "diansaothrú inbhuanaithe" agus glasú táirgeadh barr bia, lena méadaítear an táirgeacht gan tionchar díobhálach ar an gcomhshaol agus gan níos mó talún a shaothrú, ina ábhar spéise lárnach anois. Tá reachtaíocht i ndáil le hábhar atáirgthe plandaí thar a bheith tábhachtach leis an aidhm sin a bhaint amach. Leagann Straitéis Foraoise an AE béim ar an tábhacht a bhaineann le ról ilfheidhmeach na foraoise agus lena bainistiú ar shlí inbhuanaithe. Teastaíonn comhleanúnachas agus sineirgí leis an Dlí i ndáil le Sláinte Plandaí a bhaineann leis na seiceálacha sláinte plandaí, ar cuid den phróiseas deimhnithe ábhair atáirgthe plandaí iad, nó comhtháthú na bprionsabal ginearálta a bhaineann le rialuithe oifigiúla atá cumhdaithe i Rialachán (CE) Uimh 882/2004 maidir le rialuithe oifigiúla. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR Tá measúnú tionchair an togra ina fhorbairt bhreise ar thorthaí na meastóireachta a rinneadh ar reachtaíocht an AE maidir le margú síolta agus ábhair iomadaithe plandaí (ar a dtugtar ábhar atáirgthe plandaí anois) a rinne Cuibhreannas Meastóireachta an Bhiashlabhra (FCEC) in 2007/2008, agus ar thorthaí staidéir ar chlárú cineálacha a rinne an cuibhreannas céanna sa chéad leath de 2010. Tá sé bunaithe thairis sin ar shuirbhé forleathan ar na páirtithe leasmhara uile, go háirithe na húdaráis inniúla sna Ballstáit, ionadaithe ón earnáil phríobháideach ag leibhéal an AE agus ag an leibhéal náisiúnta, comhlachtaí ábhartha a leagann síos caighdeáin idirnáisiúnta, eagraíochtaí neamhrialtasacha agus an Oifig Chomhphobail um Chineálacha Plandaí (CPVO). Tionóladh roinnt cruinnithe de chuid Mheitheal Chothrománach an Choimisiúin, a chumhdaíonn gach speiceas plandaí, in 2009-2011. I mBealtaine 2011, d'oibrigh ceithre thascfhórsa, a cruthaíodh faoi uachtaránacht na hUngáire, ar ábhair ar leith. Ina theannta sin, chuaigh an Coimisiún i gcomhairle leis an meitheal 'Síolta agus Ábhar Iomadaithe' de chuid an Ghrúpa Chomhairligh ar an mBiashlabhra, Sláinte Ainmhithe agus Plandaí ar roinnt ócáidí idir 2009 agus 2011. An 18 Márta 2009, eagraíodh comhdháil oscailte dar teideal "Ensuring Seed Availability in the 21st Century" le torthaí na meastóireachta a chur i láthair agus a phlé le páirtithe leasmhara éagsúla. Ar deireadh, eagraíodh suirbhé páirtithe leasmhara ar líne, a d'úsáid ceistneoir "Ceapadh Beartas Idirghníomhach" (IPM) le tuairimí a bhailiú maidir le páipéar "Roghanna agus Anailíse" ón 19 Aibreán – 30 Bealtaine 2011. Tháinig 257 freagra ó réimse an-leathan de ghrúpaí páirtithe leasmhara. Ba é príomhchuspóir na gcomhairliúchán tuairimí a lorg maidir le forálacha agus cur i bhfeidhm na reachtaíochta atá ann cheana agus faoi na hathruithe is gá. Tríd is tríd, bhí na páirtithe leasmhara sásta leis na prionsabail atá mar bhonn leis na Treoracha atá ann, ach thacaigh siad le hintinn an Choimisiúin an reachtaíocht a athbhreithniú. Fuarthas slí feabhsúcháin go háirithe maidir le simpliú dlí, laghdú costais agus méadú éifeachtúlachta, méadú solúbthachta d’oibreoirí gairmiúla, an leibhéal comhchuibhithe i measc na mBallstát, ról na margaí nideoige agus na margaí éiritheacha agus caomhnú na hagrai-bhithéagsúlachta agus acmhainní géiniteacha plandaí. Thacaigh tromlach na bpáirtithe leasmhara go láidir le prionsabail ghinearálta na reachtaíochta atá ann faoi láthair a choimeád – go háirithe na nósanna imeachta maidir le clárú cineálacha agus deimhniú réamh-mhargaithe na luchtóg síolta. Ina theannta sin, maidir le reachtaíocht an AE i ndáil le hábhar atáirgthe foraoise, d'iarr na páirtithe leasmhara go gcoimeádfaí ar bun an cur chuige atá ann faoi láthair. D'aithin an Measúnú Tionchair na príomh-aiseanna seo a leanas a bhfuil ar an gcóras iad a athrú chun a bheith oiriúnach do chúinsí athraitheacha eacnamaíocha, comhshaoil, sóisialta agus eolaíochta: (i) Simpliú na ngníomhartha bunúsacha dlí (ó 12 Threoir go Rialachán amháin), (ii) Aisghabháil costais agus feabhsú ar éifeachtacht agus éifeachtúlacht an chórais agus (iii) Comhordú cothrománach le beartais AE a glacadh le déanaí. Iniúchtar bealaí éagsúla – méadú solúbthachta, dírialáil nó lárú – le héifeachtúlacht an chórais a fheabhsú, cinnteacht cáilíochta d'ábhar atáirgthe plandaí agus iomaíochas a chothabháil, agus aghaidh a thabhairt ar dhúshláin nua amhail bithéagsúlacht. Bunaithe ar na 3 ais seo, aithníodh 5 rogha beartais, áit a bhfuil simpliú dlí agus aisghabháil costais ann i gcónaí le haghaidh gach rogha. Sna roghanna éagsúla, tugadh aghaidh ar cheisteanna a bhaineann le fiontair bheaga agus mheánmhéide agus micrifhiontair, go háirithe d'fhonn rochtain ar sheirbhísí poiblí a chinntiú do na fiontair sin maidir le cúraimí áirithe nach féidir leo a dhéanamh iad féin agus chun tacú lena solúbthacht, agus tuilleadh forbartha a dhéanamh uirthi, le rochtain níos fearr a fháil ar an margadh d'ábhar atáirgthe plandaí. Tugtar aird ar leith ar chomhbhabhtálacha idir obair oibriúcháin a aistriú agus cáilíocht an ábhair atáirgthe plandaí a choinneáil. Is é an tátal a bhaintear as an measúnú tionchair nach n-éiríonn le haon rogha amháin cuspóirí an athbhreithnithe a bhaint amach ar bhealach éifeachtúil, éifeachtach, comhtháite agus moltar, i gcomhréir le tuairim na bpáirtithe leasmhara, rogha a thugann le chéile nithe ó roghanna 2, 4 agus 5 a úsáid. Cruthaíonn an togra sin timpeallacht a thugann cinnteacht dlí d'oibreoirí gairmiúla agus do thomhaltóirí, ráthaíonn sé caighdeán ard d'ábhar atáirgthe plandaí agus baineann sé amach buntáiste iomaíoch ar na margaí inmheánacha agus domhanda. Is é is aidhm don teaglaim sin cothromaíocht a bhaint amach idir an tsolúbthacht d'oibreoirí gairmiúla (roghanna 2 agus 4) agus an bhithéagsúlacht (rogha 4) agus an déine atá riachtanach i gceanglais sláinte agus cáilíochta (gnéithe de roghanna 2 agus 5) chun go bhfeidhmeoidh an margadh go cóir agus chun cáilíocht agus sláinte an ábhair atáirgthe plandaí a chothabháil. Tá an méid sin curtha in éineacht le gnéithe a cheadaíonn go bhféadfaí mionbharra nó barra a bhfuil úsáidí ar leith acu a chur, gan mórán déine, ar shainmhargaí nó ar mhiondeighleoga den mhargadh, ach fara íosoibleagáidí a áirithíonn inrianaitheacht, sláinte agus faisnéis don tomhaltóir ionas go mbeidh cothrom iomaíochta ann do na hoibreoirí gairmiúla uile. 3. EILIMINTÍ DLÍ AN TOGRA Is é is aidhm don togra Rialachán amháin a chur in ionad na 12 Threoir atá ann cheana. 3.1. Cuid I – Forálacha ginearálta Cumhdaíonn raon feidhme an Rialacháin atá beartaithe gach cineál ábhair plandaí atáirgthe. Cumhdaíonn an chuid is mó de, áfach, na speicis atá á rialú ag na 12 Threoir (a dtugtar 'speicis liostaithe' orthu). Mar sin féin, d’fhonn an cur chuige atá sna Ballstáit cheana i leith na speiceas eile a shoiléiriú agus a chomhchuibhiú, .i. speicis phlandaí nach bhfuil liostaithe agus nach bhfuil cumhdaithe, dá bhrí sin, ag na Treoracha atá ann faoi láthair, beidh na speicis sin faoi réir roinnt rialacha an-bhunúsach freisin (féach Cuid III, Teideal III ). D'fhonn riachtanais na dtáirgeoirí agus cheanglais na solúbthachta agus na comhréireachta a chur san áireamh, ní bheidh feidhm ag an Rialachán maidir le hábhar atáirgthe plandaí atá beartaithe le haghaidh tástála agus críocha eolaíochta agus atá beartaithe chun críocha roghnúcháin pórúcháin. Ina theannta sin, níor cheart dó bheith i bhfeidhm maidir le hábhar a choinnítear, nó a bhfuil sé i gceist é a choinneáil, i mbainc ghéinte, in eagraíochtaí agus líonraí ex-situ agus in-situ nó in ionaid chaomhnaithe acmhainní géiniteacha a chloíonn le straitéisí náisiúnta maidir le caomhnú acmhainní géiniteacha. Thairis sin, ábhar plandaí atáirgthe a mhalartaítear i gcomhchineál idir bheirt nach oibreoirí gairmiúla iad, eisiaitear ó raon feidhme an Rialacháin é. Maidir le sainmhínithe, is é an t-athrú is mó comhthéarma a thabhairt isteach a chumhdaíonn an t-ábhar uile atáirgthe plandaí, bíodh sin ina shíolta nó ina shóirt eile d'ábhar iomadaithe plandaí. Sainmhínítear ábhar atáirgthe plandaí mar phlandaí nó mar chodanna de phlandaí a bhfuil ar a gcumas plandaí iomlána a tháirgeadh nó a atáirgeadh, nó lena bhfuil sé beartaithe sin a dhéanamh. Áirítear plandaí óga leis sin freisin. Tá na sóirt uile d’ábhar atáirgthe plandaí faoi réir prionsabal coiteann i dtaca lena dtáirgeadh agus d'fhonn iad a chur ar fáil ar an margadh. 3.2. Cuid II – Oibreoirí gairmiúla Toisc nach bhfuil daoine príobháideacha i gceist sa sainmhíniú ar oibreoir faoin Rialachán seo, úsáidtear an téarma 'oibreoir gairmiúil'. Níl ach sainmhíniú amháin ann i gcás oibreoirí gairmiúla, agus déanfar iad a chlárú le gníomhaíochtaí rialúcháin a éascú. Cuirfear an clár sin in éineacht leis an gclár a bunaíodh faoin [theideal an Rialacháin nua maidir le Sláinte Plandaí]. Déanfar oibleagáidí bunúsacha a thabhairt isteach d'oibreoirí gairmiúla maidir leis an ábhar plandaí atáirgthe atá á tháirgeadh nó á chur ar fáil ar an margadh acu a aithint, taifid a choimeád, rialuithe a éascú agus an t-ábhar a chothabháil. Áirithítear inrianaitheacht ábhair atáirgthe plandaí tríd an oibleagáid go mbeadh faisnéis faoi na céimeanna díreach roimh, agus díreach i ndiaidh, a ghníomhaíochtaí tráchtála féin ag gach oibreoir gairmiúil. 3.3. Cuid III – Ábhar atáirgthe plandaí seachas ábhar atáirgthe foraoise Teideal I Forálacha ginearálta Leagtar síos sainmhínithe ar chineál agus ar chothabháil cineáil, ar thuairisc oifigiúil ar chineál nó ar thuairisc a aithníodh go hoifigiúil, ar chlón, agus ar na catagóirí éagsúla margaithe. Teideal II Speicis liostaithe a tháirgeadh agus a chur ar fáil ar an margadh Go ginearálta, coinneofar an cur chuige bunúsach maidir le cineálacha / ábhar a chlárú agus luchtóga a dheimhniú / a iniúchadh sula gcuirfear ar fáil ar an margadh iad. Mar sin féin, tabharfar níos mó solúbthachta do na hoibreoirí gairmiúla ionas go bhféadfaidh siad a chinneadh an scrúdú is gá a dhéanamh chun cineál a chlárú nó a iniúchadh, sampláil agus anailís a dhéanamh ar ábhar atáirgthe plandaí chun iad a dheimhniú faoi mhaoirseacht oifigiúil na n-údarás inniúil. Sa bhreis air sin, glacfar gníomhartha tánaisteacha ina leagfar amach na ceanglais shonracha maidir le speicis ar leith agus a gcatagóirí (ábhar réamh-bhunúsach, bunúsach, deimhnithe agus caighdeánach) a tháirgeadh agus a chur ar fáil ar an margadh. Tá sé seo tábhachtach le breis solúbthachta a chruthú le haghaidh athruithe i ngeall ar fhorbairtí teicniúla agus eolaíocha agus, ag an am céanna, an chomhréireacht agus an inbhuanaitheacht sa chur chuige rialála a urramú. Is féidir na ceanglais maidir le hábhar atáirgthe plandaí a chur ar fáil ar an margadh a achoimriú mar seo a leanas: – bainfidh sé le cineál nó le clón a cláraíodh de réir fhorálacha an Rialacháin seo; – comhlíonfaidh sé na ceanglais shonracha arna nglacadh don chatagóir margaithe lena mbaineann de réir géinis agus speicis; – i gcás ábhair réamh-bhunúsaigh, bhunúsaigh nó dheimhnithe beidh lipéad oifigiúil air; i gcás ábhair chaighdeánaigh beidh lipéad oibreora air; – comhlíonfaidh sé na ceanglais láimhseála; – comhlíonfaidh sé na ceanglais maidir le deimhniú agus maidir le haitheantas. Ní bheidh feidhm ag oibleagáid an chláraithe cineáil maidir le fréamhstoic nach gcomhallann coinníollacha cineáil. Ina theannta sin, d'fhonn solúbthacht a thabhairt isteach le haghaidh forbairtí teicniúla agus eolaíocha amach anseo, d'fhéadfaí ábhar ilchineálach, nach gcomhlíonann an sainmhíniú ar chineál, a dhíolmhú faoi choinníollacha áirithe ón gceanglas go mbainfeadh an t-ábhar sin le cineál cláraithe. Ina theannta sin, leagadh síos maolú ar leith d'ábhar atáirgthe plandaí ar mhargadh nideoige. Géinis agus speicis áirithe d'ábhar atáirgthe plandaí, atá liostaithe sna Treoracha atá ann faoi láthair, ba chóir go leanfaidís de bheith faoi réir ceanglas feabhsaithe a bhaineann lena dtáirgeadh agus a gcur ar fáil ar an margadh (speicis atá liostaithe). Mar sin féin, is gá critéir a shocrú le cinneadh a dhéanamh faoi na speicis plandaí sin. Géinis nó speicis plandaí arb ionann iad agus réimse agus luach suntasach táirgeachta, a dtáirgeann líon suntasach oibreoirí gairmiúla iad nó a gcuireann líon suntasach oibreoirí gairmiúla ar fáil ar an margadh iad, nó a bhfuil substaintí iontu a éilíonn rialacha sonracha chun sláinte an duine, sláinte ainmhithe nó sláinte an chomhshaoil a chosaint, ba cheart iad a chur san áireamh sa liosta. Níor cheart ábhar atáirgthe plandaí a tháirgeadh agus a chur ar fáil ar an margadh ach amháin mar ábhar réamh-bhunúsach, bunúsach, deimhnithe nó caighdeánach, d'fhonn trédhearcacht agus roghanna eolasacha a chinntiú d'úsáideoirí. Ní mór critéir mhionsonraithe a bhunú lena chinneadh cé na géinis agus na speicis plandaí a chuirfear ar fáil ar an margadh mar ábhar caighdeánach chun cáilíocht, aitheantas agus inrianaitheacht níos fearr d'ábhar atáirgthe plandaí, chomh maith le slándáil bia agus beatha, a áirithiú. Ba chóir ceanglais ar leith a ghlacadh de réir géinis agus speicis gach ceann de na catagóirí sin. Leanfar de na ceanglais maidir le haitheantas, íonacht, sláinte agus ceanglais cháilíochta eile, lipéadú, luchtóga, pacáistíocht lena n-áirítear pacáistí beaga, tástálacha rialaithe iar-dheimhniúcháin, tástálacha comparáideacha agus meascáin a chur i bhfeidhm. Maoluithe Na maoluithe reatha buana faoi chineálacha nár cláraíodh fós le haghaidh tástála ar an bhfeirm, agus ábhar nár deimhníodh go críochnaitheach fós, a chur ar fáil ar an margadh, i méideanna teoranta, agus faoi cheanglais náisiúnta níos déine a údarú, ba cheart iad a choinneáil. Ba cheart go mbainfeadh sé sin freisin leis na maoluithe tábhachtacha sealadacha maidir le bearta éigeandála, deacrachtaí sealadacha soláthair agus turgnaimh shealadacha. Maolú i gcás ábhair atáirgthe plandaí do mhargadh nideoige Ina theannta sin, ba cheart rialacha comhréireacha inbhuanaithe a bhunú le haghaidh gníomhaíochtaí ar scála beag a bhaineann le hábhar atáirgthe plandaí, atá in oiriúint do dhálaí áitiúla, agus a cuireadh ar fáil ar an margadh i gcainníochtaí beaga. Ba cheart cineálacha den sórt sin a dhíolmhú ó na ceanglais maidir le clárú agus lena gcur ar fáil ar an margadh. Sainmhínítear an t-ábhar sin mar ábhar atáirgthe plandaí do mhargadh nideoige. Ba cheart go mbainfeadh an díolúine sin le feirmeoirí nó garraíodóirí atá ina dtógálaithe, mar shampla, bídís ina n-oibreoirí gairmiúla nó ná bíodh. Mar sin féin, ba cheart roinnt rialacha bunúsacha maidir le lipéadú agus inrianaitheacht an ábhair a leagan síos. D'fhonn cosc a chur ar mhí-úsáid na díolúine, níor cheart an t-ábhar a chur ar fáil ar an margadh ach amháin i bpacáistí de mhéideanna sainithe. Allmhairí agus onnmhairí Coinnítear córas coibhéise an AE mar bhunchoinníoll le haghaidh allmhairí ó thríú tíortha. Mar sin féin, cuirtear onnmhairí san áireamh i raon feidhme an Rialacháin. Ba chóir go ndéanfaí an t-onnmhairiú i gcomhréir le reachtaíocht, caighdeáin, cód cleachtais agus gach nós imeachta eile dlí nó riaracháin atá i bhfeidhm sa tríú tír is allmhaireoir. I gcás ina bhfuil comhaontú déthaobhach nó iltaobhach ann idir an tAontas agus an tríú tír, beidh an t-onnmhairiú ón Aontas de réir an chomhaontaithe sin. Ina theannta sin, mura bhfuil comhaontú den sórt sin ann, is comhaontú a rinneadh idir na hoibreoirí gairmiúla a bheidh i bhfeidhm. Teideal III Ábhar atáirgthe plandaí a bhaineann le géinis nó speicis neamh-liostaithe a tháirgeadh agus a chur ar fáil ar an margadh Ábhar atáirgthe plandaí nach mbaineann leis na géinis agus na speicis atá liostaithe, beidh siad freisin faoi réir roinnt ceanglas bunúsach maidir lena stádas sláinte, a n‑oiriúnacht don fheidhm, an tagairt chuí do chineálacha, nuair is infheidhme, agus maidir leis an ábhar agus na hallmhairí faoi seach a shainaithint. Teideal IV Cineálacha a chlárú i gcláir náisiúnta agus i gclár an Aontais Cláir cineálacha D'fhonn iad a chur ar fáil ar an margadh ar fud an Aontais, cuirfear na cineálacha ar áireamh i gclár náisiúnta nó i gclár an Aontais le hiarratas díreach chuig an CPVO. Is é an CPVO a choinneoidh an fhaisnéis uasdátaithe ar gach cineál plandaí is féidir a chur ar fáil ar an margadh san Aontas, lena n-áirítear na cineálacha atá cláraithe i gcláir náisiúnta (bunachar sonraí cineálacha plandaí an Aontais). I gcás cineálacha feabhsaithe nua déanfar ceanglas bunúsach DUS (sainiúil, aonfhoirmeach, cobhsaí) a choimeád. Ba chóir an saghas cineáil agus an saghas atáirgthe a chur san áireamh sa scrúdú aonfhoirmeachta. Ina theannta sin, féadfar a chinneadh trí ghníomh tánaisteach na speicis plandaí sin ar féidir ceanglais bhreise maidir leis an luach don saothrú agus don úsáid (VCU) a leagan síos dóibh. Déanfaidh na Ballstáit critéir níos mionsonraithe a ghlacadh le haghaidh scrúdú VCU na speiceas plandaí sin maidir lena dtáirgeacht, saintréithe cáilíochta, athléimneacht agus oiriúnacht do chórais táirgthe le hionchur íseal, lena n-áirítear táirgeadh orgánach. Dá bhrí sin, i bhfianaise na saintréithe sonracha is gá le haghaidh feirmeoireachta orgánaí, ba chóir don mhodheolaíocht agus na ceanglais a bhunaítear do scrúdú cineálacha na ceanglais ar leith sin a chur san áireamh go cuí. Leagfar síos agus comhchuibheofar san AE rialacha maidir leis an luach inbhuanaithe do shaothrú trí ghlacadh le ceanglais shonracha a bhaineann le frithsheasmhacht in aghaidh lotnaidí ar leith, leis an ngá laghdaithe le hionchur acmhainní, an laghdú ar shubstaintí neamh-inmhianaithe nó oiriúnú níos mó do chomhshaol éagsúil agra-aeráide. Is uirlis thábhachtach í seo leis an bpróiseas pórúcháin a threorú i dtreo níos inbhuanaithe. Má bronnadh Ceart Aontais um Chineálacha Plandaí ar chineál de bhun Rialachán (CE) Uimh. 2100/1994, nó de bhun rialacha náisiúnta, ba cheart go measfaí go bhfuil an cineál sin sainiúil, aonfhoirmeach agus cobhsaí agus go bhfuil ainmníocht oiriúnach aige chun críocha a chláraithe faoin Rialachán seo. An bunphrionsabal ainmníocht amháin a úsáid do chineál amháin, coinnítear ar fud an Aontais é. I sainchásanna áirithe ceadófar comhchiallaigh. Is ag an CPVO is fearr atá forbhreathnú ar na hainmníochtaí cineálacha atá infheidhme ar fud an Aontais. Dá bhrí sin, agus d'fhonn comhleanúnachas a áirithiú maidir le sannadh na n-ainmníochtaí ar fud an Aontais, ba cheart do na húdaráis inniúla dul i gcomhairle leis an CPVO le hainmníocht a sheiceáil sula gclárófar an cineál sin i gclár náisiúnta cineálacha. Bunaíonn an Rialachán seo na ceanglais mhionsonraithe do nós imeachta clárúcháin na gcineálacha maidir le coinníollacha a bhaineann leis na nithe seo: clárú, iarratas a chur isteach agus ábhar na n-iarratas, scrúduithe foirmiúla agus teicniúla, tuarascálacha ar scrúduithe, cinntí maidir le clárú, tréimhse bhailíochta agus a hathnuachan, clárú a chúlghairm / a scriosadh agus cineálacha a chothabháil. Ar mhaithe le comhchuibheas, beidh feidhm ag na rialacha céanna freisin maidir le hiarratais ar chineálacha a threorú chuig an CPVO do chlárú i gclár cineálacha an Aontais. Leagtar amacha forálacha sonracha maidir le clárú i gclár cineálacha an Aontais agus i dtaca leis an bhféidearthacht atá ag an iarratasóir achomharc a dhéanamh i gcoinne chinneadh CPVO. Ní leagtar síos forálacha den sórt sin don chlárú sna cláir náisiúnta cineálacha, mar tá siad faoi réir nósanna imeachta riaracháin náisiúnta. Tabharfar isteach oibleagáid nua go mbeidh gach ionad scrúdaithe do chineálacha náisiúnta le hiniúchadh ag an CPVO d'fhonn cáilíocht agus comhchuibhiú an phróisis chlárúcháin cineálacha san Aontas a áirithiú. Iniúchfaidh agus formheasfaidh na húdaráis náisiúnta inniúla ionad scrúdaithe na n-oibreoirí gairmiúla. Maidir le hiarratais a chur díreach chuig an CPVO, iniúchfaidh agus formheasfaidh sé na hionad scrúdaithe sin a úsáideann sé do scrúdú cineálacha. Ba chóir do na húdaráis inniúla agus don CPVO táillí a ghearradh i leith phróiseáil na n-iarratas, na scrúduithe foirmiúla agus teicniúla lena n-áirítear iniúchtaí, na n-ainmníochtaí cineálacha, agus chothabháil na gcineálacha maidir le gach bliain le linn an chlárúcháin. Dá bhrí sin, ba cheart rialacha comhchuibhithe faoi na táillí sin a leagan amach sa Rialachán seo. Beidh an prionsabal ginearálta aisghabhála costais i réim. Mar sin féin, díolmhófar na micrea-fhiontair ó tháillí le tiomantas an Choimisiúin chun ísliú ar an ualach ar ghnóthaí an-bheag a chomhlíonadh, ag teacht lena bheartas nua maidir leis an ualach rialála i gcomhair FBManna a íoslaghdú agus rialacháin an AE a chur in oiriúint do riachtanais na mion-fhiontar Thairis sin, laghdófar an táille chlárúcháin do chineálacha a bhfuil cur síos atá aitheanta go hoifigiúil agus ábhar ilchineálach ag gabháil leo ionas go gcinnteofar nach mbeidh an táille ina bhac le clárú an chineáil nó an ábhair lena mbaineann. Seanchineálacha traidisiúnta Maidir le seanchineálacha, mar shampla cineálacha le caomhnú (lena n-áirítear lánrásaigh) nó 'cineálacha amaitéaracha', mar a thugtar orthu, ba chóir go leanfaí le ceanglais nach bhfuil chomh dian céanna a leagan síos i bhfianaise a gcaomhnú agus a n-úsáid feirme a chur chun cinn mar a rialaítear faoi láthair faoi na Treoracha 2008/62/CE agus 2009/145/CE. Leanfar leis na cineálacha a chlárú, áfach, ar bhonn 'tuairisc a aithníodh go hoifigiúil' arna aithint ag na húdaráis inniúla ach nach mbeidh déanta acu féin. Ní bheidh scrúdú DUS éigeantach feasta i gcás na tuairisce sin. Ní bheidh sa tuairisc a aithníodh go hoifigiúil ach cur síos ar thréithe sonracha na bplandaí agus na gcodanna de phlandaí atá ionadaíoch ar an gcineál atá i gceist agus a fhágann go bhfuil an cineál sin, lena n-áirítear an réigiún tionscnaimh, inaitheanta. Is féidir an tuairisc sin a bheith bunaithe ar sheantuairisc oifigiúil ar an gcineál, nó ar thuairisc a chruthaigh, e.g. comhlacht nó eagraíocht acadúil nó eolaíoch, ag an am. Cigireachtaí oifigiúla a rinneadh roimhe seo, scrúduithe neamhoifigiúla nó eolas a fuarthas ó thaithí phraiticiúil agus atáirgeadh, saothrú agus úsáid ar siúl, d'fhéadfaidís tacú le cruinneas an ábhair. Díothaítear na srianta cainníochtúla atá ann faoi láthair. Cuirfear na húsáideoirí ar an eolas faoin ábhar ar lipéad a thabharfaidh le fios go sainaithnítear an cineál sin trí thuairisc a aithníodh go hoifigiúil agus tríd an réigiún tionscnaimh. Níor chóir ábhar atáirgthe plandaí a bhaineann leis na cineálacha sin a chur ar fáil ar an margadh ach amháin mar ábhar caighdeánach. 3.4. Cuid IV - Ábhar atáirgthe foraoise a tháirgeadh agus a chur ar fáil ar an margadh Leagann reachtaíocht an AE cur chuige ar leith síos, lena n-áirítear téarmaíocht ar leith, d'ábhar atáirgthe foraoise. Dá bhrí sin, leagtar síos Cuid Ar leith don réimse seo ina gcoinnítear an cur chuige bunúsach atá ann faoi láthair. Baineann na ceanglais d'ábhar atáirgthe foraoise le bunábhar a fhormheas, cuimsiú sa chlár náisiúnta agus i liosta an Aontais, máistirdheimhniú, catagóirí margaithe, luchtóga, meascáin, lipéadú, pacáistiú agus bunú na gcoinníollacha maidir le coibhéis AE d'allmhairí. Ina theannta sin, is gá na rialacha seo a leanas um maolú a leagan síos: ceanglais náisiúnta níos déine a údarú, toirmeasc ar ábhar atáirgthe foraoise ar leith a chur ar fáil don úsáideoir deiridh, rialacha a bhaineann le deacrachtaí sealadacha soláthair agus rialacha a bhaineann le turgnaimh shealadacha. 3.5. Cuid V - Forálacha nós imeachta Leagtar síos rialacha maidir le gníomhartha tarmligthe agus an nós imeachta coiste. 3.6. Caibidil VI - Forálacha críochnaitheacha Déantar Rialachán (CE) Uimh. 2100/94 maidir le Cearta Cineálacha Comhphobail a leasú i dtaca le hainm agus ról an CPVO. Leasaítear ainm na gníomhaireachta le cloí le moltaí na meithle idir-institiúidí ar 'Ghníomhaireacht Eorpach um Chineálacha Plandaí'. Déanfar clárú cineálacha, go háirithe clár cineálacha an Aontais a bhainistiú agus cineálacha plandaí a chlárú trí iarratas díreach chuig an CPVO, a chuimsiú faoi mhisean an CPVO. Ina theannta sin, tugtar roinnt cúraimí don CPVO laistigh dá mhisean nua maidir le moltaí a thabhairt i dtaobh ainmníochtaí éagsúla, an bunachar sonraí ar bhailiúcháin tagartha cineálacha, scrúdú teicniúil ar na cineálacha a chomhchuibhiú, iniúchtaí ar ionaid scrúdaithe teicniúla, cúraimí comhairleacha, oiliúint agus tacaíocht theicniúil. Leagtar síos na rialacha is gá maidir le pionóis. 3.7. Cuid VII - Inniúlacht an Aontais, coimhdeacht agus foirm dhlíthiúil Tá an creat reachtach um ábhar atáirgthe plandaí bunaithe ar an gConradh ar Fheidhmiú an Aontais Eorpaigh (CFAE), Airteagal 43, a chuireann an Comhbheartas Talmhaíochta (CBT) chun feidhme. Is iad cuspóirí an bheartais sin cur le táirgiúlacht talmhaíochta, caighdeán cóir maireachtála a áirithiú do phobal na talmhaíochta, margaí a chobhsú, a áirithiú go mbíonn soláthairtí ar fáil agus a áirithiú go mbíonn soláthairtí á bhfáil ag tomhaltóirí ar phraghsanna réasúnta. Rinneadh ceanglais maidir le hinbhuanaitheacht na talmhaíochta a chuimsiú ann trí na leasuithe a rinneadh ar an CBT i ndiaidh a chéile. Sainíonn Conradh Liospóin an talmhaíocht mar inniúlacht a roinntear idir an AE agus a chuid Ballstát. Tá sé soiléir, áfach, go ndearnadh rialáil ar leibhéal an AE, go céim an-mhór, ar réimsí uile na gníomhaíochta talmhaíochta chomh maith le gníomhaíochtaí coimhdeacha réamhtheachtacha agus iartheachtacha. Is é sin le rá gur faoi institiúidí an Aontais Eorpaigh go príomha atá cúrsaí reachtaíochta. Togra le haghaidh Rialacháin ó Pharlaimint na hEorpa agus ón gComhairle atá i gceist anseo. Ní bheadh modhanna eile iomchuí toisc gurb éifeachtúla is féidir cuspóirí an bhirt a bhaint amach trí cheanglais a bheidh comhchuibhithe go hiomlán ar fud an Aontais, rud a chinnteoidh saorghluaiseacht ábhair atáirgthe plandaí. 4. IMPLEACHT BHUISÉADACH Tá na leithreasaí airgeadais chun an Rialachán a chur chun feidhme go dtí an 31 Nollaig 2020 á gcur i láthair sa Rialachán lena leagtar síos forálacha maidir le bainistiú caiteachais a bhaineann leis an mbiashlabhra, sláinte ainmhithe agus leas ainmhithe, agus a bhaineann le sláinte plandaí agus ábhair atáirgthe plandaí. 5. EILIMINTÍ ROGHNACHA 2013/0137 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le táirgeadh agus cur ar fáil ar an margadh ábhair atáirgthe plandaí (an dlí maidir le hábhar atáirgthe plandaí) (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach[1], De bharr an méid seo a leanas: (1) Tá leagtha amach sna Treoracha seo a leanas na rialacha maidir le margú síolta agus ábhair iomadaithe barr talmhaíochta, glasraí, fíniúnacha, plandaí torthaí, ábhair atáirgthe foraoise agus plandaí ornáideacha; (a) Treoir 66/401/CEE ón gComhairle an 14 Meitheamh 1966 maidir le síol plandaí farae a mhargú[2]; (b) Treoir 66/402/CEE ón gComhairle an 14 Meitheamh 1966 maidir le síol gránach a mhargú[3]; (c) Treoir 68/193/CEE ón gComhairle an 9 Aibreán 1968 maidir le hábhar iomadaithe fhásúil na fíniúna a mhargú[4]; (d) Treoir 98/56/CE ón gComhairle an 20 Iúil 1998 maidir le margú ábhair iomadaithe plandaí ornáideacha[5]; (e) Treoir 1999/105/CE ón gComhairle an 22 Nollaig 1999 maidir le hábhar atáirgthe foraoise a mhargú[6]; (f) Treoir 2002/53/CE ón gComhairle an 13 Meitheamh 2002 maidir leis an gcatalóg choiteann de chineálacha de speicis phlandaí talmhaíochta[7]; (g) Treoir 2002/54/CE ón gComhairle an 13 Meitheamh 2002 maidir le síol biatais a mhargú[8]; (h) Treoir 2002/55/CE ón gComhairle an 13 Meitheamh 2002 maidir le síol glasraí a mhargú[9]; (i) Treoir 2002/56/CE ón gComhairle an 13 Meitheamh 2002 maidir le prátaí síl a mhargú[10]; (j) Treoir 2002/57/CE ón gComhairle an 13 Meitheamh 2002 maidir le síol plandaí ola agus snáithín a mhargú[11]; (k) Treoir 2008/72/CE ón gComhairle an 15 Iúil 2008 maidir le hábhar iomadaithe agus plandaithe glasraí, seachas síol, a mhargú[12]; (l) Treoir 2008/90/CE ón gComhairle an 29 Meán Fómhair 2008 maidir le margú ábhair iomadaithe plandaí torthaí agus margú plandaí torthaí a bheartaítear do tháirgeadh torthaí [13]; (2) Is éard is bunaidhm na dtreoracha thuas táirgeadh inbhuanaithe talmhaíochta, gortóireachta agus foraoiseacha a bhaint amach. Ó thaobh táirgiúlacht a áirithiú, tá ríthábhacht ag roinnt le sláinte, cáilíocht agus éagsúlacht ábhair atáirgthe plandaí don talmhaíocht, don ghairneoireacht, do shlándáil bia agus beatha, agus don gheilleagar i gcoitinne. Ina theannta sin, d'fhonn inbhuanaitheacht a áirithiú, ba cheart a chur san áireamh sa reachtaíocht an gá ionchais tomhaltóirí a shásamh, an gá féachaint chuige go bhfuil táirgeadh inoiriúnaithe don iliomad dálaí talmhaíochta, gairneoireachta agus comhshaoil atá ann, agus an gá dul i ngleic leis na dúshláin a leanann an t-athrú aeráide agus cosaint na hagrai‑bhithéagsúlachta a chothú. (3) Léiríonn athruithe atá tagtha ar an talmhaíocht, ar an ngairneoireacht, ar an bhforaoiseacht, ar phórú plandaí agus ar na dóigheanna a gcuirtear ábhar atáirgthe plandaí ar fáil ar an margadh, gur gá an reachtaíocht a shimpliú agus a chur in oiriúint athuair do na hathruithe atá tagtha ar an earnáil. Dá bhrí sin, ba cheart aon Rialachán amháin a chur in ionad na dTreoracha thuasluaite, Rialachán maidir le hábhar atáirgthe plandaí a tháirgeadh, d'fhonn é a chur ar fáil ar an margadh laistigh den Aontas, agus maidir leis an ábhar sin a chur ar fáil ar an margadh. (4) Ba cheart tuairisc chuimsitheach a thabhairt ar ábhar atáirgthe plandaí, lena n‑áirítear plandaí atá in ann plandaí ina n‑iomláine a tháirgeadh (nó a atáirgeadh ag chéim is faide anonn den táirgeadh) agus atá beartaithe lena aghaidh sin. Ba cheart, dá bhrí sin, síolta a chumhdach leis an Rialachán seo freisin, chomh maith le foirmeacha eile plandaí, is cuma cén staid fáis ina bhfuil siad, ar síolta iad atá in ann plandaí iomláine a tháirgeadh agus atá beartaithe lena aghaidh sin. (5) Ba cheart go gcumhdódh an Rialachán seo freisin ábhar atáirgthe plandaí a úsáidtear chun amhábhar talmhaíochta a tháirgeadh atá beartaithe lena úsáid chun críocha tionsclaíocha, de bhrí gur cuid mhór de roinnt earnálacha an t‑ábhar céanna agus gur cheart dó caighdeáin áirithe cháilíochta a chomhlíonadh. (6) D'fhonn raon feidhme roinnt forálacha den Rialachán seo a chinneadh is gá na coincheapa 'oibreoir gairmiúil' agus 'cur ar fáil ar an margadh' a shainiú. Go háirithe, i bhfianaise na n‑athruithe atá tagtha ar nósanna margaíochta na hearnála, ba cheart an sainiú ar 'cur ar fáil ar an margadh' a bheith chomh leathan agus is féidir é d'fhonn a áirithiú go gcumhdófar gach cineál idirbhirt a bhaineann le hábhar atáirgthe plandaí. Ba cheart go gcumhdódh an sainiú sin, inter alia, gach duine a chuireann i gcrích díolacháin trí bhíthin cianchonarthaí (e.g. go leictreonach) agus daoine a bhailíonn ábhar foraoise bunúsach. (7) I bhfianaise riachtanas táirgeoirí agus an gá atá le solúbthacht agus comhréireacht, níor cheart feidhm a bheith ag an Rialachán seo maidir le hábhar atáirgthe atá beartaithe lena úsáid le haghaidh críocha tástála, eolaíocha agus póraithe, agus lena n-aghaidh sin amháin, ná maidir le bainc ghéinte, eagraíochtaí agus gréasáin atá tiomnaithe do mhalartú agus caomhnú acmhainní géiniteacha (caomhnú feirmeacha san áireamh) ná maidir le hábhar atáirgthe arna mhalartú i gcomhchineál idir daoine nach oibreoirí gairmiúla iad. (8) Ba cheart feidhm a bheith ag Treoir 94/62/CE an 20 Nollaig 1994 maidir le pacáistiú agus dramhaíl pacáistithe[14], Rialachán (CE) Uimh. 338/97 an 9 Nollaig 1996 maidir le speicis fauna agus flora fhiáine a chosaint trína dtrádáil a rialú[15], Treoir 2001/18/CE, ó Pharlaimint na hEorpa agus ón gComhairle an 12 Márta 2001 maidir le horgánaigh ghéinmhodhnaithe a scaoileadh d’aonghnó sa chomhshaol agus lena n‑aisghairtear Treoir 90/220/CEE[16] ón gComhairle, Rialachán (CE) Uimh. 1829/2003 ó Pharlaimint na hEorpa agus ón gComhairle an 22 Meán Fómhair 2003 maidir le bia agus beatha atá géinmhodhnaithe[17], Rialachán (CE) Uimh. 1830/2003 ó Pharlaimint na hEorpa agus ón gComhairle an 22 Meán Fómhair 2003 maidir le hinrianaitheacht agus lipéadú orgánach géinmhodhnaithe agus maidir le hinrianaitheacht táirgí bia agus beatha a tháirgtear ó orgánaigh ghéinmhodhnaithe agus lena leasaítear Treoir 2001/18/CE[18], agus Rialachán (AE) Uimh. .../... [iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach], ba cheart feidhm a bheith leo freisin maidir le táirgeadh agus cur ar fáil ar an margadh ábhair atáirgthe plandaí. (9) D'fhonn trédhearcacht agus rialuithe níos éifeachtaí ar tháirgeadh agus ar chur ar fáil ar an margadh ábhair atáirgthe plandaí a áirithiú, ba cheart oibreoirí gairmiúla a chlárú. Mar sin féin, d'fhonn an t‑ualach riaracháin ar na hoibreoirí céanna a laghdú trí chead a thabhairt dóibh an clárú a dhéanamh aon uair amháin san aon chlár, is iomchuí go gcláróidís sna cláir phoiblí arna mbunú ag na Ballstáit de bhun Rialachán (AE) Uimh. .../... (iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach). (10) Ba cheart oibleagáidí bunúsacha a thabhairt isteach i leith oibreoirí gairmiúla a bhíonn gníomhach i dtáirgeadh agus i gcur ar fáil ar an margadh ábhair atáirgthe plandaí, d'fhonn cur i bhfeidhm ceart an Rialacháin seo a áirithiú. (11) Is léir ón taithí a fuarthas go dtí seo gur féidir iontaofacht agus cáilíocht ábhair atáirgthe a chuirtear ar fáil ar an margadh a chur i mbaol nuair nach féidir ábhar atáirgthe nach gcomhlíonann na caighdeáin is infheidhme a rianú. Is gá, dá bhrí sin, córas cuimsitheach inrianaitheacha a bhunú a fhágfaidh go bhféadfar tarraingt siar a dhéanamh nó faisnéis a thabhairt do thomhaltóirí nó d'údaráis inniúla. I ngeall air sin, ba cheart coinneáil na faisnéise agus na dtaifead is gá maidir le haistrithe ó úsáideoirí gairmiúla, ba cheart í a bheith sainordaitheach. Ar bhonn phrionsabal na comhréireachta, níor cheart feidhm a bheith ag an riail sin i gcás ina bhfuil an soláthar ina chuid de chur fáil ar an margadh mar sholáthar miondíola. (12) Ba cheart géinis agus speicis áirithe d'ábhar atáirgthe plandaí a bheith faoi réir ceanglas feabhsaithe maidir lena dtáirgeadh agus a gcur ar fáil ar an margadh toisc gur mó an tábhacht a bhaineann leo i ngnóthaí eacnamaíocha, sláinte agus comhshaoil. Ba cheart an tábhacht sin a chinneadh ar bhonn achar nó luach táirgthe na ngéineas nó na speiceas sin, ar bhonn an lín oibreoirí gairmiúla nó ar bhonn inneachair shubstaintí a d'fhéadfadh a bheith ina riosca don tsláinte nó don chomhshaol. Is leis na Treoracha thuasluaite a rialáiltear an chuid is mó de na géinis agus de na speicis sin. Ba cheart na géinis agus na speicis sin a chur i liosta ar leith ('géinis agus speicis liostaithe' feasta). (13) D'fhonn trédhearcacht a áirithiú agus é a chur ar a gcumas do thomaltóirí roghanna eolasacha a dhéanamh, níor cheart ábhair atáirgthe plandaí a tháirgeadh agus a chur ar fáil ar an margadh ach faoi chatagóirí réamhshainithe. Ba cheart na catagóirí sin a bheith ina léiriú ar leibhéil dhifriúla cháilíochta agus ar chéimeanna éagsúla den táirgeadh agus ba cheart 'réamhbhunúsach', 'bunúsach', 'deimhnithe' agus 'caighdeánach' a thabhairt orthu. (14) D'fhonn a áirithiú go mbeidh an fháil atá ar ábhar atáirgthe plandaí agus na roghanna atá ag úsáideoirí chomh leathan agus is féidir é, ba cheart, i bprionsabal, oibreoirí gairmiúla a bheith in ann ábhar atáirgthe plandaí a bhaineann le géinis nó speicis liostaithe a chur ar fáil ar an margadh, beag beann ar an gcatagóir lena mbaineann sé. Mar sin féin, d'fhonn sábháilteacht bia agus beatha a áirithiú, agus d'fhonn a áirithiú go mbeidh ardleibhéal aitheantais, cáilíochta, agus sláinte ag ábhar atáirgthe plandaí, níor cheart ábhar atáirgthe plandaí a chur ar fáil ar an margadh mar ábhar caighdeánach má tá na costais deimhniúcháin i gcomhréir leis na cuspóirí sin. (15) Ábhar atáirgthe plandaí a bhaineann le cineálacha a bhfuil tuairisc atá aitheanta go hoifigiúil aige, mar aon le hábhar ilchineálach agus ábhar margaidh nideoige, ba cheart go mbeidís faoi réir íoscheanglas. Dá bhrí sin, níor cheart, i ngach cás, an t‑ábhar sin a chur ar fáil ar an margadh ach mar ábhar réamhchaighdeánach. (16) D'fhonn é a chur ar a gcumas d'úsáideoirí roghanna eolasacha a dhéanamh maidir lena aitheantas agus a shaintréithe, níor cheart ábhar atáirgthe plandaí a bhaineann le géinis agus speicis liostaithe a tháirgeadh agus a chur ar fáil ar an margadh ach amháin má bhaineann sé le cineálacha atá cláraithe i gcláir náisiúnta nó i gclár cineálacha an Aontais. (17) Ionas go mbeidh sé níos fusa oiriúnuithe a dhéanamh d'fhorbairtí i réimse an phóraithe plandaí, agus do theicnící nua a d'fhéadfadh teacht chun cinn, ba cheart é a bheith ceadmhach ábhar atáirgthe plandaí ilchineálach, nach gcomhlíonann an sainmhíniú ar chineál de réir bhrí an Rialacháin seo, a tháirgeadh nó a chur ar fáil ar an margadh, faoi choinníollacha áirithe, gan baint a bheith aige le cineál cláraithe, fiú amháin mura gcomhlíonann sé na ceanglais maidir le clárú cineálacha (i.e. sainiúlacht, aonfhoirmeacht, cobhsaíocht) ná na ceanglais maidir le luach sásúil le haghaidh saothrú nó na ceanglais maidir le luach inbhuanaithe le haghaidh saothrú. Maidir le clárú ábhar den sórt sin, ba cheart go gcuirfí san áireamh an méid a rannchuidíonn sé le hathraitheacht géiniteach barr talmhaíochta, bonn acmhainní géiniteacha agus an bhitheolaíocht san Aontas, agus an méid a rannchuidíonn sé le hinbhuanaitheacht talmhaíochta agus, dá bhíthin sin, le hoiriúnú a dhéanamh don athrú aeráide. Maidir le modheolaíocht an chláraithe, ba cheart, go háirithe, go gcuirfí san áireamh na saintréithe sonracha sin agus ba cheart í a bheith ceaptha sa chaoi is go gcuirfear t‑ualach is lú is féidir a chur ar oibreoirí ar mian leo ábhar den sórt sin a chlárú. Ina theannta sin, b'iomchuí agus ba chomhréireach fréamhstoic a dhíolmhú ón gceanglas sin, ós rud é go bhfuil mórluach tráchtála agus praiticiúil ag roinnt leo sna hearnálacha ina n‑úsáidtear iad, ach is minic nach gcomhlíonann siad an sainmhíniú ar chineál. (18) Ba cheart rialacha a leagan amach maidir le deimhniú ábhair atáirgthe plandaí, agus maidir leis na gníomhaíochtaí arb é is aidhm leo iontaofacht an deimhnithe a fhíorú tráth an iardheimhnithe, d'fhonn a áirithiú go gcomhlíonfar na ceanglais cháilíochta is infheidhme. Ba cheart na rialacha sin a chur in oiriúint d'fhorbairtí eolaíochta. (19) Ba cheart moltaí idirnáisiúnta a chur san áireamh sna ceanglais cháilíochta agus sna scéimeanna deimhniúcháin, moltaí amhail Rialacha agus Rialacháin Scéimeanna Síolta na hEagraíochta um Chomhar agus Fhorbairt Eacnamaíochta (ECFE), caighdeáin Choimisiún Eacnamaíoch na Náisiún Aontaithe don Eoraip maidir le prátaí síl (UNECE), agus rialacha samplála agus tástála an Chomhlachais Idirnáisiúnta um Thástáil Síolta (ISTA). (20) I bhfianaise na dtairseach arna mbunú maidir le láithreacht lotnaidí cáilíochta le Rialachán Uimh .../... (iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach) maidir le bearta in cosanta i gcoinne lotnaidí plandaí[19], is iomchuí nósanna imeachta cigireachta agus scrúdúcháin a bhunú a thabharfaidh deimhniú aonair maidir le comhlíonadh na gceanglas arna nglacadh de bhun an Rialacháin seo agus Rialacháin (AE) Uimh. .../... (iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach). (21) D'fhonn a áirithiú go mbeidh íonacht an ábhair agus aonchineálacht an táirgthe chomh mór agus is féidir é, ba cheart ábhar atáirgthe plandaí a bhaineann le géinis nó speicis liostaithe a choinneáil i luchtóga ar leithligh. (22) I bhfianaise a éagsúla atá ábhar atáirgthe plandaí, ba cheart an rogha a bheith ag oibreoirí gairmiúla ábhar atáirgthe plandaí i bhfoirm plandaí aonair, pacáistí, coimeádáin nó beartáin a tháirgeadh agus a chur ar fáil ar an margadh. (23) Ba cheart rialacha a ghlacadh maidir le lipéadú ábhair atáirgthe plandaí a bhaineann le géinis nó speicis liostaithe d'fhonn a áirithiú go sainaithneofar mar is cuí an t‑ábhar sin. I gcás ábhar na gcatagóirí atá faoi réir deimhniú, ba cheart gurbh iad oibreoirí gairmiúla údaraithe, faoi mhaoirsiú oifigiúil na n‑údarás inniúil, a dhéanfadh an lipéad ('lipéad oifigiúil' feasta) a ullmhú agus a ghreamú. Ó tharla, áfach, go bhféadfadh sé nach mbeidh sé d'acmhainn agus oibreoirí gairmiúla áirithe na gníomhaíochtaí deimhniúcháin a dhéanamh agus lipéid oifigiúla a eisiúint, ba cheart a fhoráil gur féidir le húdaráis inniúla lipéid oifigiúla a eisiúint arna iarraidh sin ag oibreoir gairmiúil. (24) Ar mhaithe leis an gcomhshaol a cosaint ó thaobh caomhnú acmhainní géiniteacha, tá sé inmhianaithe é a bheith ceadmhach ábhar atáirgthe plandaí a bhaineann le géinis nó speicis liostaithe agus géinis nó speicis nach bhfuil liostaithe a mheascadh le chéile. Níor cheart meascáin den chineál sin a bheith ceadmhach ach amháin má tá baint nádúrtha ag a gcomhdhéanamh le réigiún ar leith. D'fhonn trédhearcacht agus rialú níos fearr a bhaint amach maidir le cáilíocht na meascán sin, ba cheart táirgeadh agus cur ar fáil ar an margadh na meascán sin a bheith faoi réir údarú na n‑údarás inniúil. (25) Ba cheart rialacha a ghlacadh maidir le hábhar atáirgthe plandaí a bhaineann le géinis agus speicis liostaithe a allmhairiú isteach san Aontas, a d'fhádgadh nach mbeadh sé ceadmhach ach ábhar atáirgthe plandaí allmhairiú a chomhlíonann na ceanglais chéanna cháilíochta is a chomhlíonann ábhar a tháirgtear do mhargadh an Aontais agus a chuirtear ar fáil ar an margadh sin. (26) D'fhonn solúbthacht a áirithiú agus éascaíocht a dhéanamh d'oibreoirí gairmiúla dul in oiriúint do dhálaí ar leith, nó i gcás deacrachtaí sealadacha soláthair, is iomchuí foráil a dhéanamh maidir le maoluithe áirithe ó rialacha ginearálta an Rialacháin seo. Ba cheart na maoluithe sin a dheonú faoi choinníollacha sonracha d'fhonn mí-úsáid a sheachaint agus d'fhonn a áirithiú go n‑urramófar aidhmeanna ginearálta an Rialacháin seo. Ba cheart feidhm a bheith ag na maoluithe sin maidir le hábhar atáirgthe plandaí a bhaineann le cineálacha a bhfuil a gclárú ar feitheamh, agus maidir le hábhar atáirgthe plandaí nach bhfuil deimhnithe go críochnaitheach nó nach bhfuil deimhnithe mar ábhar a chomhlíonann ceanglais infheidhme péactha. Ba cheart, leis, go bhféadfaí bearta éigeandála a ghlacadh chun dul i ngleic le rioscaí do shláinte an duine, do shláinte ainmhithe agus plandaí agus don chomhshaol. (27) Ábhar atáirgthe plandaí nach gcuirtear ach cainníochtaí beaga de ar fáil ar an margadh agus ar táirgeoirí beaga a chuireann ar fáil é ('ábhar atáirgthe plandaí margaidh nideoige'), ba cheart é a dhíolmhú ón gceanglas a bheith bainteach le cineál cláraithe. Tá gá leis an maolú sin ionas nach mbeidh srianta míchuí ar chur ar fáil ar an margadh ábhair atáirgthe plandaí, ar ábhar é nach bhfuil leas tráchtála chomh mór sin ag baint leis ach ar a shon sin atá tábhachtach ó thaobh chaomhnú na héagsúlachta géinití. Mar sin féin, ba cheart a áirithiú nach mbeidh mórchuid oibreoirí gairmiúla ag úsáid an mhaolaithe sin; níor cheart ach oibreoirí gairmiúla nach bhfuil ar a n‑acmhainn na costais agus an t‑ualach riaracháin a sheasamh a ghabhann le clárú cineálacha é a úsáid. Tá sin ríthábhachtach ionas nach mbainfear mí-úsáid as an maolú sin agus d'fhonn cur i bhfeidhm rialacha an Rialacháin seo a áirithiú. Dá bhrí sin, is oibreoirí gairmiúla amháin ba cheart ábhar margaidh nideoige a chur ar fáil ar an margadh, oibreoirí a bhfuil líon beag daoine fostaithe acu agus a bhfuil a láimhdeachas bliantúil beag. (28) Ba mhaith an rud é turgnaimh shealadacha a dhéanamh féachaint teacht ar roghanna eile ab fhearr ná na bearta arna nglacadh i leith géineas nó speiceas liostaithe. Agus na turgnaimh sin á gceapadh ba cheart forás na dteicnící a bhaineann le táirgeadh agus rialú ábhair atáirgthe plandaí a chur san áireamh. (29) I gcás ina bhfuil sé á onnmhairiú chuig tríú tíortha, ba cheart go gcomhlíonfadh ábhar atáirgthe plandaí a bhaineann le géinis nó speicis liostaithe na rialacha maidir le hábhar atáirgthe plandaí a tháirgtear agus a chuirtear ar fáil i margadh an Aontais, ach amháin má tá an t‑ábhar i gceist faoi réir comhaontuithe nó rialacha déthaobhacha nó iltaobhacha tríú tíortha. (30) Ba cheart ceanglais bhunúsacha a leagan síos maidir le hábhar atáirgthe plandaí nach mbaineann le géinis nó speicis liostaithe, d'fhonn a áirithiú go mbeidh íoschaighdeáin cháilíochta agus sainaitheantais ann i ndáil lena dtáirgeadh agus lena gcur ar fáil ar an margadh. (31) D'fhonn a áirithiú go bhféadfar gach cineál a chlárú agus go mbeidh siad faoi réir comhrialacha agus comhchoinníollacha, ba cheart rialacha a bhunú maidir le clárú cineálacha agus ba cheart feidhm a bheith ag na rialacha sin maidir le cineálacha de ghéinis agus speicis liostaithe agus maidir le cineálacha de speicis nach bhfuil liostaithe. (32) Léiríonn an taithí a fuarthas go dtí seo gur mhaith le roinnt póraitheoirí a gcuid cineálacha a chur ar fáil i margadh an Aontais ina iomláine nó sa chuid is mó de. Is iomchuí, dá bhrí sin, an rogha a thabhairt do phóraitheoirí a gcuid cineálacha a chlárú i gclár náisiúnta cineálacha nó i gclár cineálacha an Aontais. Maidir le bunú, foilsiú agus nuashonrú chlár cineálacha an Aontais, ba cheart é sin a chur de chúram ar an nGníomhaireacht Eorpach um Chineálacha Plandaí ('an Ghníomhaireacht' feasta), ar a dtugtaí 'Oifig an Chomhphobail maidir le Cineálacha Plandaí' arna bhunú de bhun Airteagal 4 de Rialachán (CE) Uimh. 2100/1994 ón gComhairle, an Ghníomhaireacht a bhfuil sé de fhreagracht uirthi cearta ar chineálacha plandaí a dheonú. Ba cheart go gcuimseodh gníomhaíochtaí na Gníomhaireachta gach gné de bhainistiú cineálacha plandaí. (33) Ba cheart, i bprionsabal, cineálacha a chlárú ar bhonn tuairisce oifigiúla arna hullmhú ag údarás inniúil nó ag an nGníomhaireacht. Mar sin féin, d'fhonn laghdú ar an ualach ar údaráis inniúla agus ar an nGníomhaireacht agus d'fhonn trédhearcacht a áirithiú, is iomchuí foráil a dhéanamh maidir leis an bhféidearthacht go ndéanfaidh an t‑iarratasóir na scrúduithe is gá chun an tuairisc oifigiúil a ullmhú. (34) Le cois na gceanglas bunúsach clárúcháin, ba cheart cineálacha a bhaineann le speicis a bhfuil tábhacht ar leith ag roinnt leo ó thaobh fhorbairt na talmhaíochta agus na gairneoireachta san Aontas, ba cheart iad a bheith faoi réir ceanglas breise chun luach sásúil inbhuanaithe le haghaidh saothrú nó úsáide a áirithiú. (35) Maidir leis na ceanglais lena n‑áirithítear go mbeidh luach inbhuanaithe ag saothrú, ba cheart iad a bhunú ag leibhéal an Aontais d'fhonn tacú leis an bhforbairt inbhuanaithe agus le pórú díreach plandaí agus d'fhonn riar ar éileamh póraitheoirí, táirgeoirí agus tomhaltóirí maidir leis an gcineál sin forbartha. Maidir leis na ceanglais chun luach sásúil le haghaidh saothrú a áirithiú, is iad na Ballstáit amháin a fhéadfaidh iad a cheapadh, de réir a gcuid dálaí agra-aeráide agus talmhaíochta féin. Dá bhrí sin, is sna cláir náisiúnta chineálacha amháin ba cheart na cineálacha i gceist a chlárú. Ba cheart gur thorthaí agus saintréithe cáilíochta ab ábhar do na ceanglais lena n‑áirithítear luach sásúil le haghaidh saothrú agus úsáide. Agus na ceanglais sin á gceapadh agus á gcur i bhfeidhm acu, ba cheart do na Ballstáit na srianta a bhaineann le cleachtais ar leith bainistíochta talmhaíochta a chur san áireamh. Go háirithe, ba cheart dóibh sainriachtanais na feirmeoireachta orgánaí a chur san áireamh mar is cuí ó thaobh athléimneachta agus dálaí ionchuir ísil. (36) I gcomhthéacs an Choinbhinsiúin maidir leis an mBithéagsúlacht Bhitheolaíoch, a bhfuil an tAontas ina pháirtí de, tá gealltanas tugtha ag an Aontas éagsúlacht ghéiniteach plandaí saothraithe agus a ngaol fiáin a choimeád agus an creimeadh géiniteach a laghdú a oiread is féidir é. Tá an gealltanas sin ina chomhlánú ar an gcuspóir atá ag an Aontas stop a chur le cailleadh bithéagsúlachta faoi 2020. Chuige sin, ba cheart é a bheith ceadmhach cineálacha áirithe a tháirgeadh agus a chur ar fáil ar an margadh fiú amháin mura gcomhlíonann siad na ceanglais maidir le sainiúlacht, aonchineálacht nó cobhsaíocht, d'fhonn a áirithiú go gcaomhnófar iad agus go n‑úsáidfear iad ar dhóigh inbhuanaithe, agus trína bhíthin sin, rannchuidiú le hinbhuanaitheacht talmhaíochta agus oiriúnú don athrú aeráide. Dá bhrí sin, níor cheart na cineálacha sin a chlárú ach ar bhonn tuairisc atá aitheanta go hoifigiúil. (37) Mar sin féin, na cineálacha a chláraítear ar bhonn tuairisc atá aitheanta go hoifigiúil, ba cheart iad a tháirgeadh sa réigiún ina saothraítear agus ina n‑oiriúnaítear iad go traidisiúnta, d'fhonn a n‑údaracht agus a mbreisluach ó thaobh chaomhnú na heagsúlachta géinití agus chosaint an chomhshaoil a áirithiú. Dá bhrí sin, sna cláir náisiúnta chineálacha amháin ba cheart iad a chlárú. Ar an ábhar céanna, ba cheart na cineálacha sin a bheith ar fáil ar an margadh agus/nó a bheith cnuasaithe, e.g. i mbainc ghéinte, roimh theacht i bhfeidhm an Rialacháin seo, nó neachtar acu ba cheart iad a bheith bainte amach ón gclár náisiúnta cineálacha nó ó chlár cineálacha an Aontais ar feadh os cionn cúig bliana, sa chás gur cláraíodh iad ar bhonn scrúdú teicniúil maidir le sainiúlacht, aonfhoirmeacht agus cobhsaíocht. (38) Ba cheart rialacha a bhunú maidir leis na nósanna imeachta i leith cineálacha agus clóin a chlárú sna cláir náisiúnta chineálacha d'fhonn coinníollacha aonfhoirmeacha do gach iarratas agus creat trédhearcach do gach páirtí leasmhara a áirithiú. (39) Cineálacha áirithe atá in oiriúint ó nádúr do dhálaí áitiúla agus réigiúnacha agus tá faoi bhagairt ag an gcreimeadh géiniteach nó nach bhfuil aon luach intreach iontu ó thaobh táirgeadh barr tráchtála ach a forbraíodh lena saothrú faoi dhálaí ar leith, glactar leo cheana féin sna catalóga, sna liostaí nó sna cláir náisiúnta chineálacha de bhun Airteagal 3 de Threoir 2008/62/CE ón gCoimisiún an 20 Meitheamh 2008 lena bhforáiltear maidir le maoluithe áirithe maidir le glacadh le lanrásaigh agus cineálacha talmhaíochta atá in oiriúint ó nádúr do dhálaí áitiúla agus réigiúnacha atá faoi bhagairt ag an gcreimeadh géiniteach agus maidir le síolta agus prátaí síl na lanrásach agus na gcineálacha sin[20] a mhargú, agus de bhun Airteagal 3(1) de Threoir 2009/145/CE ón gCoimisiún an 26 Samhain 2009 lena bhforáiltear maidir le maoluithe áirithe maidir le glacadh lanrásach agus cineálacha glasraí a shaothraítear go tradisiúnta in áiteanna agus i réigiúin ar leith agus atá faoi bhagairt ag an gcreimeadh géiniteach agus glacadh cineálacha glasraí nach bhfuil aon luach intreach iontu ó thaobh táirgeadh barr tráchtála ach a forbraíodh lena saothrú faoi dhálaí ar leith agus maidir le margú shíolta na lánrasach agus na gcineálacha sin[21]. Ní dhearnadh lánscrúdú teicniúil ar na cineálacha sin maidir le sainiúlacht, aonchineálacht ná cobhsaíocht. Is iomchuí, dá bhrí sin, na cineálacha sin a chlárú láithreach sna cláir náisiúnta chineálacha mar chineálacha ag a bhfuil tuairisc atá aitheanta go hoifigiúil, gan cloí le tuilleadh nósanna imeachta. (40) Gach cineál atá cláraithe sna cláir náisiúnta chineálacha, ba cheart é a chlárú i gclár cineálacha an Aontais freisin. Ar an dóigh sin áiritheofar go mbeidh clár cineálacha an Aontais ina osradharc trédhearcach ar na cineálacha uile atá cláraithe san Aontas. (41) Ba cheart rialacha a ghlacadh maidir le cineálacha agus clóin a chlárú i gclár cineálacha an Aontais. Ar mhaithe leis an gcomhleanúnachas, ba cheart na rialacha sin a bheith cosúil leis na rialacha maidir le clárú a dhéanamh sna cláir náisiúnta chineálacha. (42) Ba cheart do na húdaráis náisiúnta inniúla agus don Ghníomhaireacht táillí a mhuirearú as próiseáil iarratas, as na scrúduithe foirmiúla agus teicniúla agus as gach bliain den tréimhse chlárúcháin. Theastódh sin lena áirithiú go mbeidh na hacmhainní is gá ar fáil chun do chóras ginearálta cláraithe cineálacha agus gurb iad siúd is mó a bhainfidh tairbhe as an deimhniú a sheasfaidh costas an deimhnithe. Ba cheart na rialacha maidir le socrú na dtáillí sin a leagan amach sa Rialachán seo. (43) D'fhonn éascaíocht a dhéanamh do chlárú cineálacha arb é is feidhm leo cosc a chur ar an gcreimeadh géiniteach san Aontas, ba cheart do na Ballstáit táille laghdaithe a chur i bhfeidhm maidir le cineálacha a bhfuil tuairisc atá aitheanta go hoifigiúil acu agus maidir le hábhar ilchineálach. Ba cheart na táillí laghdaithe sin a bheith íseal a ndóthain le nach gcuirfidh siad cosc ná bac ar na cineálacha sin a chur ar fáil ar an margadh. D'fhonn tacú le micreafhiontair, ba cheart lándíolúine ó íoc na dtáillí a bheith acu. (44) D'fhonn leasanna tráchtála agus maoin intleachtúil oibreoirí gairmiúla a chosaint, ba cheart torthaí an scrúdaithe agus an tuairisc ar chomhchodanna géiniteacha a bheith faoi rún, má iarrann an póraitheoir sin. Thairis sin, agus nuair is gá é, ba cheart torthaí an scrúdaithe agus tuairisc na gcomhchodanna ginealais a choimeád faoi rún freisin, má iarrann an póraitheoir sin. Ar mhaithe leis an trédhearcacht, ba chóir gach tuairisc ar na cineálacha atá liostaithe sna cláir náisiúnta chineálacha nó i gclár cineálacha an Aontais a chur ar fáil don phobal. (45) Tá cuid mhór den Aontas faoi fhoraoiseacha agus tá feidhmeanna sóisialta, eacnamaíochta, comhshaoil, éiceolaíocha agus cultúrtha ag na foraoiseacha sin. Tá gá, dá bhrí sin, le cineálacha sonracha cur chuige agus gníomhaíochtaí do na saghsanna éagsúla foraoiseacha atá ann, i ngeall ar a éagsúla atá na dálaí a roinneann le foraoiseacha an Aontais. (46) Maidir le hábhar atáirgthe foraoise speiceas crann agus hibridí saorga a bhfuil tábhacht ag baint leo ó thaobh na foraoiseachta, ba cheart iad a bheith oiriúnach go géiniteach do na dálaí áitiúla agus ba cheart iad a bheith d'ardchaighdeán. Cuid riachtanach de bhainistiú inbhuanaithe foraoiseacha is ea caomhnú agus feabhsú bithéagsúlachta foraoiseacha, éagsúlacht ghéiniteach crann san áireamh. (47) Ba cheart ceanglais a leagan síos maidir le hábhar atáirgthe foraoise a fhad a bhaineann le hábhar bunúsach, na catagóirí faoinar féidir an t‑ábhar a chur ar fáil ar an margadh, luchtóga, lipéadú, agus pacáistí beaga d'fhonn na caighdeáin iomchuí cháilíochta agus mhargaíochta a áirithiú agus d'fhonn oiriúnaithe a dhéanamh d'fhorbairtí san earnáil. (48) D'fhonn solúbthacht agus oiriúnú d'imthosca sonracha a áirithiú, ba cheart foráil a dhéanamh maidir le maoluithe, faoi choinníollacha áirithe, i leith ábhar atáirgthe foraoise a tháirgeadh agus a chur ar fáil ar an margadh. Ba cheart gurbh é ab ábhar do na maoluithe sin an fhéidearthacht a bheith ag na Ballstáit ceanglais níos déine a ghlacadh, déileáil le deacrachtaí sealadacha soláthair a bheith ann, an gá síolta a chur ar fáil ar an margadh go pras, turgnaimh shealadacha a dhéanamh nó bearta éigeandála a ghlacadh. (49) Ar mhaithe le leas ginearálta an chaomhnaithe agus úsáid inbhuanaithe acmhainní géiniteachta plandaí foraoise, ba cheart cead a bheith ag na Ballstáit ceanglais nach bhfuil chomh dian céanna a ghlacadh i dtaca le hábhar atáirgthe foraoise atá in oiriúint ó nádúr do dhálaí áitiúla agus réigiúnacha agus atá faoi bhagairt ag an gcreimeadh géiniteach. (50) Ba cheart do na húdaráis inniúla táillí a mhuirearú as ábhar foraoise bunúsach a chlárú/fhaomhadh agus as máistirdheimnithe a eisiúint don ábhar foraoise a dhíorthaítear ó ábhar foraoise bunúsach cláraithe/formheasta. Theastódh sin lena áirithiú go mbeidh na hacmhainní is gá ar fáil chun an t‑ábhar atáirgthe foraoise a dheimhniú agus gurb iad siúd is mó a bhainfidh tairbhe as an deimhniú a sheasfaidh costas an deimhnithe. D'fhonn tacú le micreafhiontair, ba cheart lándíolúine ó íoc na dtáillí a bheith acu. Ba cheart na rialacha maidir leis na táillí sin a leagan amach sa Rialachán seo ó tharla go mbaineann siad le hábhar atáirgthe foraoise a tháirgeadh, a chlárú agus a chur ar fáil ar an margadh go héifeachtach. (51) Is gá Rialachán (CE) Uimh. 2100/1994 a leasú chun clárú cineálacha a chur le misean na Gníomhaireachta agus chun leasú a dhéanamh ar a sheanteideal 'Oifig an Chomhphobail maidir le Cineálacha Plandaí'. (52) D'fhonn a áirithiú go ndéanfar Iarscríbhinní an Rialacháin seo a chur in oiriúint d'fhorbairtí teicniúla agus eolaíochta, ba cheart a thabhairt de chumhacht don Choimisiún gníomhartha a ghlacadh i gcomhréir le hAirteagal 290 den CFAE chun Iarscríbhinní an Rialacháin seo a leasú. (53) D'fhonn coinneáil bord ar bhord le forbairtí teicniúla agus eacnamaíocha na hearnála, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun géinis agus speicis nach féidir a gcuid ábhair atáirgthe plandaí a chur ar an margadh mar ábhar caighdeánach a liostú. (54) D'fhonn a bheith bord ar bhord le forbairtí teicniúla agus eacnamaíocha na hearnála, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le leagan amach an ábhair atáirgthe plandaí is féidir a tháirgeadh agus a chur ar fáil ar an margadh gan baint a bheith aige le cineál cláraithe agus leagan amach na gceanglas maidir lena tháirgeadh agus a chur ar fáil ar an margadh. (55) D'fhonn a áirithiú go gcomhlíonfaidh ábhar atáirgthe plandaí a bhaineann le géinis nó speicis liostaithe, mar aon le cineálacha áirithe d'ábhar atáirgthe foraoise, na ceanglais is déine is féidir maidir le haitheantas, cáilíocht, agus sláinte, de réir mar a oirfidh do shaintréithe an ghéinis, an speicis nó na gcatagóirí lena mbaineann, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le ceanglais táirgthe agus cháilíochta agus scéimeanna deimhniúcháin a ghlacadh, i gcás na géineas agus na speiceas sin, agus i dtaca le ceanglais cháilíochta a ghlacadh a bhaineann le codanna sonracha de phlandaí agus de stoc plandúcháin de chuid speiceas agus hibridí saorga ábhair atáirgthe foraoise. (56) D'fhonn a áirithiú go gcuirfear ábhar atáirgthe plandaí ar fáil ar an margadh faoi choinníollacha atá curtha in oiriúint do shaintréithe na ngéineas nó na speiceas a mbaineann sé leis, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le híosmhéid, comhdhéanamh agus sainaitheantas luchtóg d'ábhar atáirgthe plandaí a bhaineann le géinis nó speicis ar leith, agus na ceanglais maidir le pacáistí beaga díobh. (57) D'fhonn na rialacha maidir le lipéid oifigiúla agus lipéid oibreora a chur in oiriúint do shaintréithe cineálacha áirithe plandaí agus ábhair atáirgthe plandaí, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le rialacha breise a leagan amach maidir leis an lipéad do chatagóirí ar leith agus do ghrúpa eile d'ábhar atáirgthe plandaí, an tásc a bhaineann le huimhir lipéid, na tásca a bhaineann le glúine d'ábhar caighdeánach réamhbhunúsach, bunúsach agus deimhnithe, an tásc a bhaineann le saghsanna cineálacha lena n‑áirítear hibridí inspeiceasacha agus idirspeiceasacha, an tásc a bhaineann le foranna catagóirí a chomhlíonann coinníollacha éagsúla, an tásc a bhaineann le céatadán de réir meáchain na gcomhchodanna éagsúla, de réir speiceas agus, nuair is iomchuí, de réir cineáil, agus tásca a bhaineann leis an úsáid atá beartaithe don ábhar. (58) D'fhonn a áirithiú go mbeidh sé ar chumas oibreoirí gairmiúla deimhniú iontaofa a dhéanamh i gceart ar ábhar atáirgthe plandaí, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun ceanglais níos mionsonraithe a leagan amach maidir le cáiliú oibreoirí gairmiúla agus cigirí ar féidir gníomhaíochtaí deimhniúcháin a chur de chúram orthu, maidir le hoiriúnacht áitreabh agus maidir le trealamh ar leith a bheith ar fáil lena úsáid ag na hoibreoirí gairmiúla agus ag na saotharlanna. (59) D'fhonn a áirithiú go n-úsáidfear caighdeán nuashonraithe don mhaoirseacht oifigiúil a dhéanann oibreoirí ar dheimhniú, de réir mar a oirfidh do shaintréithe géineas nó speicis ar leith, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun ceanglais níos mionsonraithe a leagan amach maidir leis an dóigh nach mór do na húdaráis inniúla maoirseacht a dhéanamh ar dheimhniú. (60) D'fhonn a áirithiú go mbeidh na caighdeáin a úsáidfear don iardheimhniú nuashonraithe, de réir mar a oirfidh do shaintréithe géineas nó speiceas ar leith, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun ceanglais a leagan amach maidir leis an gcion samplaí a dhéanfar tástáil orthu agus maidir le nósanna imeachta tástála. (61) D'fhonn a áirithiú go ndéanfar meascáin d'ábhair atáirgthe plandaí a tháirgeadh agus a chur ar fáil ar an margadh i gcomhréir leis na gceanglas iomchuí cáilíochta de réir géineas agus speiceas, agus d'fhonn a áirithiú go bhféadfaidh úsáideoirí roghanna eolasacha a dhéanamh, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun rialacha a ghlacadh maidir le táirgeadh agus cur ar fáil ar an margadh meascáin d'abháir atáirgthe phlandaí a bhaineann le géinis nó speicis éagsúla atá liostaithe in Iarscríbhinn I, nó le cineálacha éagsúla de na géinis nó speicis sin, agus chun rialacha a ghlacadh maidir le hábhar atáirgthe plandaí a bhaineann le géinis nó speicis atá liostaithe in Iarscríbhinn I a mheascadh le hábhar atáirgthe plandaí a bhaineann le géinis nó speicis nach bhfuil liostaithe in Iarscríbhinn I. (62) D'fhonn a áirithiú go ndéanfar ábhar atáirgthe plandaí a bhaineann le cineálacha a bhfuil a gclárú ar feitheamh a chur ar fáil ar an margadh ar dhóigh thrédhearcach agus go feadh méid teoranta amháin, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun ceanglais a leagan amach maidir le lipéadú pacáistí agus na híoschainníochtaí údaraithe a fhéadfar a chur ar fáil ar an margadh i gcás géineas agus speiceas ar leith. (63) D'fhonn a áirithiú go gcuirfear ábhar margaidh nideoige ar fáil ar an margadh ar dhóigh thrédhearcach theoranta, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun íosmhéid pacáistí, coimeádán agus luchtóg a leagan amach agus ceanglais maidir le hinrianaitheacht, bearta agus lipéadú an ábhair margadh nideoige lena mbaineann a leagan amach. (64) Tá sé tábhachtach a áirithiú gur féidir ábhar atáirgthe plandaí nach bhfuil deimhnithe go críochnaitheach, agus síol nach bhfuil sé deimhnithe ina leith go gcomhlíonann sé na ceanglais phéactha, a tháirgeadh agus a chur ar fáil ar an margadh faoi choinníollacha ar leith. Dá bhrí sin ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun rialacha sonracha a leagan amach maidir le pacáistí, coimeádáin agus beartáin, rialacha maidir le pacáistí beaga agus coimeadáin bheaga, lipéadú an ábhair sin, fad na tréimhse a bhféadfar síol den sórt sin a chur ar fáil ar an margadh lena linn, agus inneachar na dtuarascálacha sealadacha anailíseacha ar phéacadh. (65) Tá sé tábhachtach a áirithiú go gcomhlíonfaidh ábhar atáirgthe plandaí a allmhairítear ó thríú tíortha ceanglais an Rialacháin seo. Dá bhrí sin, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún maidir le cinneadh a dhéanamh cé acu a chomhlíonann nó nach gcomhlíonann ábhar atáirgthe plandaí a bhaineann le géinis nó speicis shonracha nó le catagóirí sonracha a tháirgtear i dtríú tír, nó i limistéir de thríú tír, ceanglais atá coibhéiseacha leo siúd is infheidhme maidir le hábhar atáirgthe plandaí a tháirgtear agus a chuirtear ar fáil san Aontas. (66) Tá sé tábhachtach a áirithiú go mbeidh táirgeadh agus cur ar fáil ar an margadh ábhair atáirgthe plandaí géineas nó speiceas ar leith in oiriúint d'éilimh mhéadaitheacha na sochaí ó thaobh fheidhmíocht talmhaíochta an ábhair sin agus a chuid saintréithe cáilíochta próiseála. D'fhonn a bheith bord ar bhord le forbairtí teicniúla agus eacnamaíocha na hearnála, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun liostú géinis nó speicis a liostú a bhfuil tábhacht ar leith ag baint leo ó thaobh fhorbairt shásúil inbhuanaithe na talmhaíochta san Aontas. (67) D'fhonn a áirithiú go mbeidh na caighdeáin a úsáidfear do chlárú cineálacha nuashonraithe, de réir mar a oirfidh do shaintréithe géineas nó speicis a bhfuil tábhacht ar leith ag baint leo ó thaobh fhorbairt inbhuanaithe na talmhaíochta san Aontas, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun rialacha a leagan amach maidir le cineálacha de na géinis nó de na speicis sin a bhaineann le frithsheasmhacht in aghaidh lotnaidí a chlárú, gá níos lú a bheith le húsáid acmhainní sonracha, cion níos lú de shubstaintí neamh‑inmhianaithe, agus oiriúnú níos mó a dhéanamh do dhálaí éagsúla agra‑aeráide. (68) D'fhonn a áirithiú go gcuirfear i bhfeidhm coinníollacha nuashonraithe maidir le hoiriúnacht ainmníochtaí cineálacha i gcásanna áirithe, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun rialacha a leagan amach maidir leis an ngaol atá ag ainmníochtaí le trádmharcanna, a ngaol le sonraí geografacha agus sonrúcháin tionscnaimh táirgí talmhaíochta, toiliú i scríbhinn ó shealbhóirí ceart a bhí ann roimhe deireadh a chur le bacainn ar oiriúnacht ainmníochta, critéir shonracha d'fhonn a chinneadh an bhfuil ainmníocht míthreorach nó mearbhall nó nach bhfuil, agus ainmníocht a úsáid i bhfoirm cóid. (69) Tá sé tábhachtach a áirithiú nach ndéanfar ábhar atáirgthe plandaí a bhaineann le clóin a tháirgeadh agus a chur ar fáil ar an margadh ach amháin má chomhlíonann sé ceanglais ar leith cáilíochta agus sláinte, agus má bhaineann sé le géinis nó speicis a bhfuil luach ar leith ag baint leo d'earnálacha áirithe den mhargadh. Dá bhrí sin, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun ceanglais cháilíochta agus sláinte maidir le clón de ghéinis nó speicis ar leith a ghlacadh agus chun géinis nó speicis a liostú nach mór baint a bheith ag na clóin leo le gur féidir iad a chur ar fáil ar an margadh. (70) D'fhonn a áirithiú go leanfaidh an fhaisnéis a thugtar sna hiarratais ar chlárú cineálacha de bheith bord ar bhord le forbairtí san earnáil agus go mbeidh sí ábhartha do thréithe sainiúla na gcineálacha a bhaineann leis na géinis nó na speicis sin, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun míreanna breise a leagan amach atá le cur leis an iarratas i gcás géineas nó speiceas áirithe. (71) D'fhonn a áirithiú go n‑úsáidfear caighdeáin nuashonraithe do na hiniúchóireachtaí a dhéanann an Ghníomhaireacht agus na húdaráis inniúla ar an áitreabh a úsáidtear do na scrúduithe teicniúla agus ar eagrú na scrúduithe sin, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun rialacha a leagan amach maidir leis na hiniúchóireachtaí sin. (72) D'fhonn a áirithiú go n‑úsáidfear caighdeáin nuashonraithe do na scrúduithe teicniúla a dhéantar ar chineálacha, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun rialacha a leagan amach i dtaca le hoibleagáidí maidir le cáiliú agus oiliúint fhoireann na n‑údarás inniúil nó na n‑iarratasóirí, an trealamh is gá chun an scrúdú teicniúil a dhéanamh, bunú bailiúchán tagartha cineálacha, bunú córas um bainistiú cáilíochta, agus déanamh trialacha fáis agus tástálacha saotharlainne ar ghéinis nó speicis áirithe. (73) D'fhonn a áirithiú go mbeidh na táillí atá le híoc ag iarratasóirí ar chlárú cineáil i gclár cineálacha an Aontais comhréireach, cothrom agus nuashonraithe, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le leagan amach mhéid na dtáillí atá le híoc ag an iarratasóir. (74) D'fhonn a áirithiú go mbeidh an fhaisnéis a chuirfear isteach maidir le catagóirí áirithe de speicis ábhair atáirgthe foraoise cuimsitheach, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le leagan amach coinníollacha faoina mbeidh doiciméad eile arna sholáthar ag an oibreoir gairmiúil ag gabháil leis an lipéad oibreora nó ina fhorlíonadh air. (75) D'fhonn rioscaí a sheachaint ó thaobh cháilíocht agus sláinte an ábhair atáirgthe foraoise i gceist, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun na ceanglais atá leagtha amach sa Rialachán seo maidir le clóin agus meascáin chlónacha a fhorlíonadh, trí bhíthin an uasmhéid blianta nó an uasmhéid ramaití a chinneadh ar cheart faomhadh na gclón nó na meascán clónach a theorannú dó. (76) D'fhonn a áirithiú go ndéanfar cainníochtaí beaga de shíolta ábhair atáirgthe foraoise a dhíolmhú ar dhóigh chomhréireach ó na ceanglais faisnéise maidir le péacadh nó inmharthanacht, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun t-íosmhéid a leagan amach is féidir a bheith sna cainníochtaí beaga sin i gcás cineálacha ar leith d'ábhair atáirgthe foraoise. (77) D'fhonn a áirithiú go mbeidh míreanna costais na dtáillí a mhuirearaíonn na húdaráis inniúla as ábhar foraoise bunúsach formheasta a chlárú agus as máistirdheimhnithe a eisiúint, go mbeidh siad in oiriúint don obair a dhéantar agus nuashonraithe, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún chun na míreanna sin a leagan amach. (78) Tá sé thar a bheith tábhachtach go ndéanfaidh an Coimisiún comhairliúcháin iomchuí le linn a chuid oibre ullmhúcháin do ghlacadh gníomhartha tarmligthe, comhairliúcháin le saineolaithe san áireamh. Agus gníomhartha tarmligthe á n‑ullmhú agus á dtarraingt suas aige, ba cheart don Choimisiún a áirithiú go ndéanfar na doiciméid ábhartha a tharchur go comhuaineach, go tráthúil agus go hiomchuí, chuig Parlaimint na hEorpa agus chuig an gComhairle. (79) Ba cheart cumhachtaí cur chun feidhme a thabhairt don Choimisiún d'fhonn coinníollacha aonfhoirmeacha a áirithiú do chur chun feidhme fhorálacha an Rialacháin seo maidir leis an nithe seo a leanas: (a) na Ballstáit a údarú ceanglais a ghlacadh atá níos déine ná iad siúd arna nglacadh de bhun an Rialacháin seo, ceanglais maidir le hábhar atáirgthe plandaí géineas agus speiceas liostaithe agus ábhar atáirgthe foraoise speiceas liostaithe agus hibridí saorga; (b) bearta éigeandála a ghlacadh; (c) na Ballstáit a údarú cead a thabhairt, go ceann tréimhse nach faide ná aon bhliain amháin, ábhar atáirgthe plandaí a bhaineann le cineál géineas nó speiceas liostaithe agus nach bhfuil ar áireamh i gclár náisiúnta cineálacha nó i gclár an Aontais a tháirgeadh agus a chur ar fáil ar an margadh; (d) na Ballstáit a údarú cead a thabhairt, ar feadh tréimhse nach faide ná aon bhliain amháin, ábhar atáirgthe plandaí géineas nó speiceas liostaithe a chomhlíonann ceanglais is ísle ná iad sin arna nglacadh de bhun an Rialacháin seo a tháirgeadh agus a chur ar fáil ar an margadh; (e) eagrú turgnamh sealadach; (f) formáid na gclár náisiúnta cineálacha agus chlár chineálacha an Aontais; (g) an fhormáid le hiarratas a dhéanamh ar chlárú cineálacha; (h) na dóigheanna le fógraí maidir le clárú cineálacha a chur isteach; (i) formáid na liostaí náisiúnta d'ábhar atáirgthe foraoise; (j) an fhormáid le fógra a thabhairt faoi ábhar atáirgthe foraoise a chur le liosta náisiúnta; (k) formáid na máistirdheimhnithe le haghaidh ábhair atáirgthe foraoise. (80) Ba cheart na cumhachtaí cur chun feidhme sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gCoimisiún an 16 Feabhra 2011 lena leagtar síos na rialacha agus na prionsabail ghinearálta a bhaineann le sásraí maidir le rialú ag na Ballstáit ar fheidhmiú chumhachtaí chur chun feidhme an Choimisiúin. (81) Leis an Rialachán seo urramaítear na cearta bunúsacha agus cloítear leis na prionsabail a aithnítear, go háirithe, i gCairt um Chearta Bunúsacha an Aontais Eorpaigh, go háirithe meas ar an saol príobháideach agus ar shaol an teaghlaigh, an ceart chun maoine, cosaint sonraí pearsanta, an tsaoirse chun gnó a dhéanamh agus saoirse ealaíne agus eolaíochta. Ba cheart do na Ballstáit an Rialachán seo a chur i bhfeidhm i gcomhréir leis na cearta agus na prionsabail sin. (82) Ós rud é nach féidir leis na Ballstáit cuspóir an Rialacháin seo, eadhon na rialacha maidir le táirgeadh agus cur ar fáil ar an margadh ábhair atáirgthe plandaí a bhunú d'fhonn cáilíocht an ábhair a áirithiú agus féachaint chuige go bhféadfaidh úsáideoirí roghanna eolasacha a dhéanamh, a bhaint amach go leordhóthanach agus, dá bhrí sin, gur fearr is féidir, i ngeall ar a éifeacht, a chastacht agus ar a nádúr trasteorann agus idirnáisiúnta, é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, atá leagtha amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach, TAR ÉIS AN RIALACHÁN SEO A GHLACADH: CUID I FORÁLACHA GINEARÁLTA Airteagal 1 Raon Feidhme Leagtar síos leis an Rialachán seo rialacha maidir leis na nithe seo a leanas: (a) táirgeadh ábhair atáirgthe plandaí d'fhonn é a chur ar an margadh; agus (b) ábhar atáirgthe foraoise a chur ar fáil ar an margadh. Airteagal 2 Eisiaimh Ní bheidh feidhm ag an Rialachán seo maidir le hábhar atáirgthe plandaí: (a) atá beartaithe lena úsáid chun críche tástála nó eolaíochta amháin; (b) atá beartaithe lena úsáid chun críocha pórúcháin amháin; (c) atá beartaithe go heisiach lena úsáid ag bainc ghéinte, líonraí um chaomhnú acmhainní géiniteacha, agus daoine a bhaineann leis na heagraíochtaí nó na líonraí sin, agus atá á chothabháil acu sin; (d) a ndéantar malartuithe comhchineáil díobh idir daoine nach oibreoirí gairmiúla iad. Airteagal 3 Sainmhínithe Chun críocha an Rialacháin seo, beidh feidhm ag na sainmhínithe seo a leanas: (1) ciallaíonn 'plandaí' plandaí mar atá sainmhínithe in Airteagal 2(1) de Rialachán (AE) Uimh. .../... (iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach); (2) ciallaíonn 'ábhar atáirgthe plandaí' planda(í) atá in ann plandaí iomlána a tháirgeadh agus atá beartaithe lena aghaidh sin; (3) ciallaíonn 'máthairphlanda' planda sainaitheanta a dtógtar ábhar atáirgthe plandaí as chun plandaí nua atáirgeadh. (4) ciallaíonn 'glúin' grúpa plandaí ar céim amháin iad de líne ghinealaigh plandaí; (5) ciallaíonn 'cur ar fáil ar an margadh' sealbhú chun críche díola laistigh den Chomhphobal, lena n‑áirítear tairiscint chun díola nó aon chun aon fhoirm eile aistrithe a dhéanamh agus díol, dáileadh, agus allmhairiú isteach san Aontas agus onnmhairiú as, agus foirmeacha eile aistrithe, is cuma cé acu saor ó mhuirear nó nach ea. (6) Ciallaíonn 'oibreoir gairmiúil' aon duine dlítheanach nó nádúrtha atá ag gabháil, mar shlí bheatha, do cheann amháin ar a laghad de na gníomhaíochta seo a leanas i réimse an ábhair atáirgthe plandaí: (a) táirgeadh; (b) pórú; (c) coinneáil; (d) soláthar seirbhísí; (e) caomhnú, stóráil san áireamh; agus (f) cur ar fáil ar an margadh. (7) Ciallaíonn 'údaráis inniúla' údaráis inniúla mar atá sainmhínithe i gcomhréir le hAirteagal 2(5) de Rialachán (AE) Uimh .../... [iarrtar ar Oifig na bhFoilseachán uimhir an Rialacháin maidir le Rialuithe Oifigiúla a chur isteach]; (8) ciallaíonn 'orgánach géinmhodhnaithe' orgánach géinmhodhnaithe mar atá sainmhínithe in Airteagal 2(2) de Threoir 2001/18/CE; (9) ciallaíonn 'ábhar atáirgthe foraoise' ábhar atáirgthe plandaí atá beartaithe lena úsáid chun críche foraoiseachta; (10) ciallaíonn 'luchtóg' aonad d'ábhar atáirgthe plandaí is sainaitheanta ar a aonchineálacht a chomhdhéanaimh agus ar a thionscnamh. Airteagal 4 Saorchúrsaíocht Ní bheidh ábhar atáirgthe plandaí faoi réir aon srianta maidir lena tháirgeadh ná a chur ar fáil ar an margadh, amach ó na srianta sin atá leagtha síos sa Rialachán seo, i dTreoir 94/62/CE, Rialachán (CE) Uimh. 339/97, Treoir 2001/18/CE, Rialachán (CE) 1829/2003, Rialachán (CE) Uimh. 1830/2003, Rialachán (AE) Uimh .../... [iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach], agus i reachtaíocht an Aontais a chuireann srian ar tháirgeadh nó ar chur ar fáil ar an margadh speiceas coimhthíoch ionrach. CUID II OIBREOIRÍ GAIRMIÚLA Airteagal 5 Cláir oibreoirí gairmiúla Clárófar oibreoirí gairmiúla sna cláir dá dtagraítear in Airteagal 61 de Rialachán (CE) Uimh. .../... [iarrtar ar Oifig na bhFoilseachán uimhir an Rialacháin maidir le bearta cosanta i gcoinne lotnaidí plandaí a chur isteach], i gcomhréir le forálacha Airteagal 62 den Rialachán sin. Airteagal 6 Freagrachtaí ginearálta na n‑oibreoirí gairmiúla Áiritheoidh oibreoirí gairmiúla go gcomhlíonfaidh an t‑ábhar atáirgthe plandaí a tháirgtear agus a chuirtear ar fáil ar an margadh faoina stiúir ceanglais an Rialacháin seo. Airteagal 7 Freagrachtaí sonracha ar oibreoirí gairmiúla a tháirgeann ábhar atáirgthe plandaí Déanfaidh oibreoirí gairmiúla a tháirgeann ábhar atáirgthe plandaí an méid seo a leanas: (a) beidh siad féin, nó duine arna ainmniú acu, ar fáil le bheith i dteagmháil leis na húdaráis inniúla chun críche na rialuithe oifigiúla a éascú; (b) pointí criticiúla den phróiseas táirgthe, nó den chur ar fáil ar margadh, a d'fhéadfadh tionchar a imirt ar cháilíocht an ábhair atáirgthe plandaí a shainaithint agus faireachán a dhéanamh orthu; (c) taifid a choinneáil de na pointí criticiúla dá dtagraítear i bpointe (b), agus iad a chur ar fáil lena scrúdú arna iarraidh sin ag na húdaráis inniúla; (d) féachaint chuige go bhféadfar luchtóga a shainaithint thar a chéile; (e) faisnéis nuashonraithe a choinneáil maidir leis an áitreabh agus láithreacha eile a úsáidtear chun ábhar atáirgthe plandaí a tháirgeadh; (f) féachaint chuige go mbeidh rochtain ag na húdaráis inniúla ar áitreabh an táirgthe, lena n‑áirítear áitreabh agus goirt tríú páirtithe conarthacha, agus ar thaifid an fhaireacháin agus gach doiciméad gaolmhar; (g) bearta a dhéanamh, nuair is iomchuí, chun aitheantas an ábhair atáirgthe plandaí a chaomhnú i gcomhréir le ceanglais infheidhme an Rialacháin seo; (h) aon chonarthaí le tríú páirtithe a chur ar fáil do na húdaráis inniúla, arna iarraidh sin dóibh. Airteagal 8 Inrianaitheacht 1. Áiritheoidh oibreoirí gairmiúla go mbeidh ábhar atáirgthe plandaí inrianaithe ag gach céim den táirgeadh agus den chur ar fáil ar an margadh. 2. Chun críche mhír 1, coinneoidh oibreoirí gairmiúla faisnéis a ligfidh dóibh na hoibreoirí gairmiúla a sholáthar ábhar atáirgthe plandaí dóibh, agus an t‑ábhar i gceist, a shainaithint. Cuirfidh siad an fhaisnéis sin ar fáil do na húdaráis inniúla, arna iarraidh sin. 3. Chun críche mhír 1, coinneoidh oibreoirí gairmiúla faisnéis a ligfidh dóibh na daoine ar sholáthar siad ábhar atáirgthe plandaí dóibh, agus an t‑ábhar i gceist, a shainaithint, ach amháin má soláthraíodh an t‑ábhar sin ina ábhar miondíola. Arna iarraidh sin dóibh, cuirfidh siad an fhaisnéis sin ar fáil do na húdaráis inniúla. 4. I gcás ábhair atáirgthe plandaí, amach ó ábhar atáirgthe foraoise, coinneoidh oibreoirí gairmiúla taifid den ábhar atáirgthe plandaí dá dtagraítear i mír 2 agus i mír 3 go ceann trí bliana i ndiaidh dóibh an t‑ábhar sin a sholáthar nó a fháil, de réir mar a bheidh. I gcás ábhair atáirgthe foraoise, deich mbliana a bheidh sa tréimhse sin. CUID III ÁBHAR ATÁIRGTHE PLANDAÍ SEACHAS ÁBHAR ATÁIRGTHE FORAOISE TEIDEAL I Forálacha ginearálta Airteagal 9 Raon Feidhme Beidh feidhm ag an gCuid seo maidir le táirgeadh, d'fhonn é a chur ar fáil ar an margadh, agus maidir le cur ar fáil ar an margadh, ábhair atáirgthe plandaí seachas ábhar atáirgthe foraoise. Airteagal 10 Sainmhínithe Chun críocha na Coda seo, beidh feidhm ag na sainmhínithe seo a leanas: (1) ciallaíonn 'cineál' grúpa plandaí laistigh de thacsón amháin luibheolaíoch den rang is ísle is eol a bheith ann agus a chomhlíonann gach ceann de na ceanglais seo a leanas: (a) is é is airí sainaithneach dó na saintréithe a bheith ann a thagann as géinitíopa ar leith nó as teaglaim géintíopaí; (b) is éard a dheighleann é ó ghrúpaí eile plandaí ceann amháin ar a laghad de na saintréithe dá dtagraítear i bpointe (a) a bheith ann; agus (c) meastar gur aonad atá ann ó thaobh a oiriúnaí atá sé d'atáirgeadh gan athrú a theacht air; (2) ciallaíonn 'tuairisc oifigiúil' tuairisc ar chineál a tháirg údarás inniúil, a chuimsíonn saintréithe an chineáil agus a fhágann gur féidir an cineál a shainaithint trína shainiúlacht, a aonfhoirmeacht agus a chobhsaíocht a scrúdú; (3) ciallaíonn 'tuairisc atá aitheanta go hoifigiúil' tuairisc ar chineál atá aitheanta ag údarás inniúil, a chuimsíonn saintréithe an chineáil, a fhágann gur féidir an cineál a shainaithint agus a fuarthas ar dhóigh nach é a sainiúlacht, a aonfhoirmeacht nó a chobhsaíocht a scrúdú de bhun na rialacha infheidhme tráth chlárú an chineáil sin i gcomhréir le hAirteagal 79; (4) ciallaíonn 'clón' sliocht aonair, arna dhíothú ar dtús ó phlanda eile trí atáirgeadh fásúil, agus atá comhionann go géiniteach leis an bplanda eile sin. (5) ciallaíonn 'cothabháil cineáil' na gníomhaíochtaí a áirithíonn go leanfaidh cineál de bheith ag cloí lena thuairisc; (6) ciallaíonn 'ábhar réamhbhunúsach' ábhar atáirgthe plandaí atá sa chéad chéim den táirgeadh agus atá beartaithe lena úsáid chun catagóirí eile d'ábhar atáirgthe plandaí a tháirgeadh; (7) ciallaíonn 'ábhar bunúsach' ábhar atáirgthe plandaí a táirgeadh ó ábhar réamhbhunúsach agus atá beartaithe lena úsáid chun ábhar deimhnithe a tháirgeadh; (8) ciallaíonn 'ábhar deimhnithe' ábhar atáirgthe plandaí a táirgeadh ó ábhar réamhbhunúsach nó ó ábhar bunúsach; (9) Ciallaíonn 'ábhar caighdeánach' ábhar atáirgthe plandaí seachas ábhar réamhbhunúsach, bunúsach nó deimhnithe; (10) ciallaíonn 'catagóir' ábhar réamhbhunúsach, ábhar bunúsach, ábhar deimhnithe nó ábhar caighdeánach. TEIDEAL II Táirgeadh agus cur ar fáil ar an margadh ábhair atáirgthe plandaí a bhaineann le géinis agus speicis atá liostaithe in Iarscríbhinn I CAIBIDIL I Forálacha tosaigh Airteagal 11 Raon Feidhme 1. Beidh feidhm ag an Teideal seo maidir le táirgeadh agus cur ar fáil ar an margadh ábhair atáirgthe plandaí a bhaineann le géinis agus speicis a chomhlíonann ceann amháin nó níos mó de na critéir seo a leanas: (a) is achar mór den táirgeadh iad; (b) is luach mór den táirgeadh iad; (c) déanann méid mór oibreoirí gairmiúla san Aontas iad a tháirgeadh nó a chur ar fáil ar an margadh; (d) tá substaintí iontu nach mór, i gcás gach sórt úsáide nó i gcás cineálacha ar leith úsáide, a bheith faoi réir rialacha ar leith maidir le cosaint sláinte ainmhithe agus shláinte an duine agus cosaint an chomhshaoil. 2. Tá na géinis agus speicis dá dtagraítear i mír 1 liostaithe in Iarscríbhinn I. 3. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun Iarscríbhinn I a leasú lena chur in oiriúint d'fhorbairtí teicniúla, forbairtí eolaíochta agus sonraí eacnamaíocha. 4. Beidh feidhm ag an Teideal seo freisin maidir le fréamhstoic agus codanna eile plandaí (anseo feasta is 'fréamhstoic' a ghairfear ar an dá rud sin), a bhaineann le géinis agus speicis nach bhfuil liosta in Iarscríbhinn I, má tá ábhar de chuid ceann amháin de na géinis nó de na speicis atá liostaithe in Iarscríbhinn I, nó de chuid a hibridí, beangaithe orthu. Airteagal 12 Catagóirí d'ábhar atáirgthe plandaí 1. Ní fhéadfar ábhar atáirgthe plandaí a tháirgeadh ná a chur ar fáil ar an margadh ach amháin más de cheann amháin de na catagóirí seo a leanas é: (a) ábhar réamhbhunúsach (b) ábhar bunúsach (c) ábhar deimhnithe (d) ábhar caighdeánach. 2. Ní fhéadfar ábhar atáirgthe plandaí a tháirgeadh ná a chur ar fáil ar an margadh mar ábhar caighdeánach má bhaineann sé le géinis nó speicis a bhfuil na costais agus na gníomhaíochtaí deimhnithe ina leith is gá chun an t‑ábhar sin a tháirgeadh agus a chur ar fáil ar an margadh mar ábhar réamhbhunúsach, bunúsach agus deimhnithe comhréireach: (a) leis an gcuspóir slándáil bia agus beatha a áirithiú; agus (b) le feabhas a chur ar aitheantas, sláinte agus cáilíocht an ábhair atáirgthe plandaí a thagann as comhlíonadh na gceanglas maidir le hábhar réamhbhunúsach, bunúsach, agus deimhnithe i gcomparáid leis na caighdeáin maidir le hábhar caighdeánach. 3. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun na géinis nó speicis a liostú nach bhféadfar a n‑ábhar atáirgthe plandaí a chur ar an margadh mar ábhar caighdeánach, dá dtagraítear i mír 2. 4. De mhaolú ar mhír 2 agus 3, ní dhéanfar ábhar atáirgthe plandaí a tháirgeadh ná a chur ar fáil ar an margadh mar ábhar caighdeánach ach amháin má chomhlíontar ceann amháin de na cásanna seo a leanas: (a) baineann sé le cineál ar tugadh tuairisc atá aitheanta go hoifigiúil dó; (b) is ábhar ilchineálach é de réir bhrí Airteagal 14(3); (c) ábhar margadh nideoige is ea é de réir bhrí Airteagal 36(1). CAIBIDIL II Ceanglais maidir le táirgeadh agus cur ar fáil ar an margadh Roinn 1 Liosta na gceanglas Airteagal 13 Ábhar réamhbhunúsach, bunúsach, deimhnithe agus caighdeánach a tháirgeadh agus a chur ar fáil ar an margadh 1. Comhlíonadh ábhar atáirgthe plandaí a tháirgtear agus a chuirtear ar fáil ar an margadh na nithe seo: (a) na ceanglais chlárúcháin atá leagtha amach i Roinn 2; (b) na ceanglais táirgthe agus cháilíochta atá leagtha amach i Roinn 3 maidir leis an gcatagóir ábhartha; (c) na ceanglais láimhseála atá leagtha amach i Roinn 4; (d) na ceanglais maidir le haitheantas, agus, más infheidhme, maidir le deimhniú, atá leagtha amach i Roinn 5. 2. Ní bheidh feidhm ag mír 1(b) maidir le ceanglais táirgthe i leith ábhair atáirgthe plandaí dá dtagraítear in Airteagal 14(3) agus Airteagal 36. Airteagal 14 An ceanglas bheith bainteach le cineálacha cláraithe 1. Féadfar ábhar atáirgthe plandaí a tháirgeadh agus a chur ar fáil ar an margadh má bhaineann sé le cineál atá cláraithe i gclár náisiúnta cineálacha dá dtagraítear in Airteagal 51 nó i gclár cineálacha an Aontais dá dtagraítear in Airteagal 52. 3. De mhaolú ar mhír 1 den Airteagal seo, féadfar fréamhstoic a tháirgeadh agus a chur ar fáil ar an margadh gan baint a bheith acu le cineál atá cláraithe i gclár náisiúnta cineálacha ná i gclár cineálacha an Aontais. 4. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, lena leagan amach, de mhaolú ar mhír 1 den Airteagal seo, go bhféadfar ábhar atáirgthe plandaí a tháirgeadh agus a chur ar fáil ar an margadh gan baint a bheith aige le cineál de réir bhrí phointe (1) d'Airteagal 10 ('ábhar ilchineálach' anseo feasta) agus gan a bheith á gcomhlíonadh acu na ceanglais maidir le sainiúlacht, aonchineálacht agus cobhsaíocht atá leagtha amach in Airteagail 60, 61, agus 62 ná na ceanglais maidir le luach sásúil le haghaidh saothrú agus/nó úsáide nó luach inbhuanaithe le haghaidh saothrú agus/nó úsáide atá leagtha amach in Airteagail 58 agus 59. Leis na gníomhartha tarmligthe sin féadfar ceann amháin nó níos mó de na nithe seo a leagan amach maidir le hábhar ilchineálach: (a) rialacha maidir le lipéadú agus pacáistíocht; (b) rialacha maidir le tuairisc an ábhair, lena n‑áirítear na modhanna póraíochta agus an máthair-ábhar a úsáideadh, tuairisc na scéime táirgthe don ábhar atáirgthe plandaí agus infhaighteacht samplaí caighdeánacha; (c) rialacha maidir leis an bhfaisnéis agus maidir le samplaí táirgthe atá le coinneáil ag oibreoirí gairmiúla agus maidir le cothabháil an ábhair; (d) na húdaráis inniúla cláir le haghaidh ábhair ilchineálaigh a bhunú, agus modhanna clárúcháin agus inneachar na gclár sin; (e) bunú táillí, agus míreanna costais leis na táillí sin a ríomh, maidir le clárú an ábhair ilchineálaigh dá dtagraítear i bpointe (d) ar dhóigh a n‑áiritheoidh nach mbeidh an táille ina bhacainn roimh chlárú an ábhair ilchineálaigh i gceist. Glacfar na gníomhartha tarmligthe sin faoin [iarrtar ar Oifig na bhFoilseachán dáta teacht i bhfeidhm an Rialacháin seo a chur isteach anseo...]. Féadfar iad a ghlacadh de réir géineas nó speiceas ar leith.] Airteagal 15 An ceanglas bheith bainteach le clóin chláraithe Ní fhéadfar ábhar atáirgthe plandaí a bhaineann le clón a tháirgeadh agus a chur ar fáil ar an margadh ach amháin má tá an clón sin cláraithe i gclár náisiúnta cineálacha dá dtagraítear in Airteagal 51 nó i gclár cineálacha an Aontais dá dtagraítear in Airteagal 52. Roinn 2 Ceanglais táirgthe agus cháilíochta Airteagal 16 Ceanglais táirgthe agus cháilíochta maidir le hábhar atáirgthe plandaí 1. Déanfar ábhar atáirgthe plandaí a tháirgeadh i gcomhréir leis na ceanglais táirgthe atá leagtha amach i gCuid A d'Iarscríbhinn II agus ní chuirfear ar fáil ar an margadh é ach amháin má chomhlíonann sé na ceanglais cháilíochta atá leagtha amach i gCuid B d'Iarscríbhinn II. 2. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun na ceanglais dá dtagraítear i mír 1 a leasú. Nuair is iomchuí féadfar a shonrú leis na gníomhartha tarmligthe sin na ceanglais sin, atá leagtha amach i gCuid D d'Iarscríbhinn II. 3. Cuirfear san áireamh sna gníomhartha tarmligthe sin moltaí maidir le caighdeáin ábhartha theicniúla agus eolaíocha idirnáisiúnta: (a) Rialacha agus Rialacháin na hEagraíochta um Chomhar agus Fhorbairt Eacnamaíochta ('ECFE' anseo feasta); (b) caighdeáin Choimisiún Eacnamaíoch na Náisiún Aontaithe don Eoraip maidir le prátaí síl ('UNECE' anseo feasta); (c) rialacha samplála agus tástála an Chomhlachais Idirnáisiúnta um Thástáil Síolta (ISTA); agus (d) rialacha na hEagraíochta Eorpaí agus Meánmhara um Chosaint Plandaí (EPPO). 4. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun Cuid A agus Cuid B d'Iarscríbhinn II a leasú lena gcur in oiriúint d'fhorbairtí teicniúla agus eolaíochta. Roinn 3 Ceanglais láimhseála Airteagal 17 Luchtóga 1. Cuirfear ábhar atáirgthe plandaí ar fáil ar an margadh ina luchtóga. Beidh na luchtóga sin aonchineálach a ndóthain agus beidh siad sainaitheanta sa chaoi is gur féidir iad a aithint thar luchtóga eile d'ábhar atáirgthe plandaí. 2. Le linn próiseála, pacáistiú, stórála, iompair nó seachadta, féadfar aon luchtóg nua amháin a dhéanamh de roinnt luchtóg d'ábhar atáirgthe plandaí nach ionann a dtionscnamh. Sa chás sin coinneoidh an t‑oibreoir gairmiúil taifid, lena n‑áirítear sonraí faoi thionscnamh gach comhchoda ar leith den luchtóg nua. 3. Le linn próiseála, pacáistiú, stórála, iompair nó seachadta, féadfar luchtóga d'ábhar atáirgthe plandaí a roinnt in dhá luchtóg nó níos mó. Sa chás sin coinneoidh an t‑oibreoir gairmiúil taifid ar thionscnamh na luchtóg nua. 4. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun rialacha breise a bhunú maidir le géinis nó speicis ar leith a fhad a bhaineann le ceann amháin nó níos mó de na heilimintí seo a leanas: (a) íosmhéid luchtóg d'fhonn aonchineálacht an ábhair atáirgthe plandaí lena mbaineann a áirithiú; (b) comhdhéanamh luchtóg d'fhonn a áirithiú go gcaomhnófar aitheantas an ábhair atáirgthe plandaí lena mbaineann; (c) sainaithint luchtóg d'fhonn inrianaitheacht an ábhair atáirgthe plandaí lena mbaineann a áirithiú; Airteagal 18 Pacáistí, coimeádáin agus beartáin, agus rialacha maidir le pacáistí beaga agus coimeádáin bheaga 1. Cuirfear ábhar atáirgthe plandaí ar fáil ar an margadh ina phlandaí aonair, nó i bpacáistí, i gcoimeádáin, nó i mbeartáin. 2. Dúnfar pacáistí agus coimeádáin sa dóigh is nach bhféadfar iad a oscailt gan damáiste a dhéanamh don dúnadh agus, i gcás pacáistíochta, nach bhféadfar í a oscailt gan rian cur isteach a bheith uirthi. 3. Ceanglófar beartáin sa dóigh is nach bhféadfar an t‑ábhar as a bhfuil na beartáin déanta a dheighilt gan damáiste a dhéanamh don cheangal nó do na ceangail. 4. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun rialacha a leagan amach maidir le géinis nó speicis shonracha maidir le ceann amháin nó níos mó de na nithe seo a leanas: (a) dúnadh, agus athdhúnadh, pacáistí, coimeádán, nó beartán d'fhonn aitheantas an ábhair atáirgthe plandaí lena mbaineann a áirithiú agus d'fhonn meascadh neamhrialaithe luchtóg a sheachaint; (b) ceanglas a bhunú nach ndéanfar ábhar atáirgthe plandaí a chur ar fáil ar an margadh ach i bpacáistí, i gcoimeádáin nó i mbeartáin d'fhonn rianú na luchtóg lena mbaineann a éascú. 5. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun rialacha sonracha a leagan amach maidir le táirgeadh agus cur ar fáil ar an margadh géineas nó speiceas áirithe i bpacáistí beaga, i gcoimeádáin bheaga nó i mbeartán beaga. D'fhéadfadh baint a bheith ag na rialacha sin le ceann amháin nó níos mó de na nithe seo a leanas: (a) íosmhéid agus íostoirt na bpacáistí beaga, na gcoimeádán beag nó na mbeartán beag; (b) dath agus inneachar lipéad, agus modhanna lipéadaithe pacáistí beaga, coimeádán beag nó beartán beag; (c) scrúdú pacáistí beaga, coimeádán beag nó beartán beag agus scrúdú an ábhair atáirgthe plandaí iontu; (d) dúnadh beartán beag. Roinn 4 Ceanglais maidir le deimhniú, sainaithint, agus lipéadú Airteagal 19 Deimhniú agus sainaithint ábhair réamhbhunúsaigh, ábhair bhunúsaigh agus ábhair dheimhnithe 1. Is le lipéad oifigiúil ('lipéad oifigiúil') a dhéanfar ábhar réamhbhunúsach, bunúsach nó deimhnithe a dheimhniú agus a shainaithint. 2. Deimhneofar le lipéid oifigiúla go gcomhlíonann ábhar réamhbhunúsach, bunúsach nó deimhnithe na ceanglais ábhartha táirgthe agus cháilíochta dá dtagraítear in Airteagal 16. 3. Is ar chigireachtaí allamuigh, ar shampláil agus tástáil arna déanamh i gcomhréir leis na rialacha dá dtagraítear in Airteagal 20 ('scéimeanna deimhniúcháin' anseo feasta) agus ar fhorálacha Airteagal 22 go hAirteagal 26 a bhunófar an deimhniú dá dtagraítear i mír 1 agus i mír 2. 4. Is le lipéad oibreora ('lipéad oibreora') a shainaithneofar ábhar caighdeánach. 5. Dearbhófar ar lipéid oibreora go gcomhlíonann ábhar caighdeánach na ceanglais ábhartha cháilíochta dá dtagraítear in Airteagal 16. Airteagal 20 Scéimeanna deimhniúcháin 1. Tá na scéimeanna deimhniúcháin d'ábhar réamhbhunúsach, bunúsach agus deimhnithe leagtha amach i gCuid C d'Iarscríbhinn II. 2. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 140, chun na scéimeanna deimhniúcháin a fhorlíonadh. Nuair is iomchuí, féadfar na scéimeanna sin a shonrú leis na gníomhartha tarmligthe sin, arna leagan amach i gcuid D d'Iarscríbhinn II. 3. Cuirfear san áireamh sna gníomhartha tarmligthe sin moltaí caighdeánacha teicniúla agus eolaíocha id